2003R1702 — SK — 05.04.2007 — 003.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

►B NARIADENIE KOMISIE (ES) č. 1702/2003 z 24. septembra 2003 stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií (Text s významom pre EHP) (Ú. v. ES L 243 27.9.2003, s. 6)

Zmenené a doplnené:









▼B

NARIADENIE KOMISIE (ES) č. 1702/2003

z 24. septembra 2003

stanovujúce vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií

(Text s významom pre EHP)







Článok 1

Rozsah platnosti a definície

1. Toto nariadenie, v súlade s článkom 5 ods. 4 a 6 ods. 3 tohto nariadenia, stanovuje spoločné technické požiadavky a administratívne postupy týkajúce sa letovej spôsobilosti a environmentálneho osvedčovania výrobkov, častí a zariadení, pričom špecifikuje:

a) vydávanie typových osvedčení, obmedzených typových osvedčení, doplnkových typových osvedčení, letových povolení a zmeny týchto osvedčení;

b) vydávanie osvedčení o letovej spôsobilosti, obmedzených osvedčení o letovej spôsobilosti, letových povolení a autorizovaných osvedčení o uvoľnení;

c) vydávanie schválení postupu opravy;

d) preukazovanie zhody s požiadavkami ochrany životného prostredia;

e) vydávanie hlukových osvedčení;

f) identifikáciu výrobkov, častí a zariadení;

g) osvedčovanie určitých častí a zariadení;

h) osvedčovanie projekčných a výrobných organizácií;

i) vydávanie príkazov na zachovanie letovej spôsobilosti.

2. Na účely tohto nariadenia platia tieto definície:

a) „JAA“ znamená „Spoločné letecké úrady“.

b) „JAR“ znamená „Jednotné letecké predpisy“.

c) „Časť 21“ znamená požiadavky na osvedčovanie a postupy osvedčovania lietadla a prislúchajúcich výrobkov, častí a zariadení a projekčných a výrobných organizácií, ktoré sú priložené k tomuto nariadeniu.

d) „Časť M“ znamená uplatniteľné požiadavky na zachovanie letovej spôsobilosti prijaté podľa základného nariadenia.

▼M4

Článok 2

Osvedčovanie výrobkov, častí a zariadení

1. Pre výrobky, časti a zariadenia sa vydávajú osvedčenia podľa časti 21.

2. Odchylne od ustanovenia odseku 1 sa ustanovenia podčastí H a I časti 21 nevzťahujú na lietadlá vrátane akýchkoľvek nainštalovaných výrobkov, častí alebo zariadení, ktoré nie sú registrované v členskom štáte. Nevzťahujú sa na ne ani ustanovenia podčasti P časti 21 okrem prípadov, keď registračné značky lietadla predpisuje členský štát.

3. Keď je v prílohe (časť 21) odkaz na uplatnenie ustanovení alebo na súlad s ustanoveniami prílohy I (časť M) k nariadeniu Komisie (ES) č. 2042/2003 a členský štát sa rozhodol na základe článku 7 ods. 3 písm. a) a b) uvedeného nariadenia neuplatňovať uvedenú časť do 28. septembra 2008, namiesto toho sa uplatňujú do uvedeného dátumu príslušné vnútroštátne predpisy.

Článok 2a

Zachovanie platnosti typových osvedčení a príslušných osvedčení o letovej spôsobilosti

1. Na výrobky, pre ktoré vydal členský štát do 28. septembra 2003 typové osvedčenie alebo dokument umožňujúci vydanie osvedčenia o letovej spôsobilosti, sa uplatňujú tieto ustanovenia:

a) výrobok sa považuje za výrobok, ktorý má typové osvedčenie vydané v súlade s týmto nariadením, ak: i) jeho základňou typového osvedčovania bola: — pri výrobkoch osvedčovaných podľa postupov JAA predpisová základňa typového osvedčovania JAA, ako je definované v ich dátovom doklade JAA, alebo — pri ostatných výrobkoch predpisová základňa typového osvedčovania definovaná v dátovom doklade typového osvedčenia štátu, v ktorom boli vyvinuté, ak bol tento štát: — — členským štátom, pokiaľ agentúra s prihliadnutím najmä na používané predpisy o letovej spôsobilosti a skúsenosti z prevádzky neurčí, že táto predpisová základňa typového osvedčovania nezabezpečuje úroveň bezpečnosti rovnocennú s úrovňou, akú vyžaduje základné nariadenie a toto nariadenie, alebo — štátom, ktorý uzavrel s členským štátom dvojstrannú dohodu o letovej spôsobilosti alebo podobnú dohodu, podľa ktorej boli také výrobky osvedčované na základe predpisov o letovej spôsobilosti štátu, v ktorom boli vyvinuté, pokiaľ agentúra neurčí, že také predpisy o letovej spôsobilosti a skúsenosti z prevádzky alebo bezpečnostný systém štátu, v ktorom boli vyvinuté, nezabezpečujú úroveň bezpečnosti rovnocennú s úrovňou, akú vyžaduje nariadenie (ES) č. 1592/2002 a toto nariadenie. Agentúra vypracuje prvé hodnotenie účinkov ustanovení druhej zarážky a predloží Komisii stanovisko vrátane možných zmien a doplnení tohto nariadenia; ii) požiadavkami na ochranu životného prostredia boli požiadavky stanovené v prílohe 16 k Chicagskému dohovoru, ktoré sú uplatniteľné na tento výrobok; iii) uplatniteľnými príkazmi na zachovanie letovej spôsobilosti boli príkazy štátu, v ktorom bol výrobok vyvinutý.

b) Konštrukcia jednotlivého lietadla, ktoré sa nachádzalo v registri členského štátu pred 28. septembrom 2003, sa považuje za schválenú v súlade s týmto nariadením, ak: i) jeho základná typová konštrukcia bola súčasťou typového osvedčenia uvedeného v písmene a); ii) všetky zmeny základnej typovej konštrukcie, za ktoré nebol zodpovedný držiteľ typového osvedčenia, boli schválené a iii) príkazy na zachovanie letovej spôsobilosti vydané alebo prijaté členským štátom registrácie pred 28. septembrom 2003 boli splnené vrátane akýchkoľvek zmien príkazov na zachovanie letovej spôsobilosti vydaných štátom, v ktorom bolo lietadlo vyvinuté, dohodnutých s členským štátom registrácie.

c) Agentúra do 28. marca 2007 určí typové osvedčenie výrobkov, ktoré nespĺňajú požiadavky písmena a).

d) Agentúra do 28. marca 2007 určí dátový doklad typového hlukového osvedčenia pre všetky výrobky, na ktoré sa vzťahuje písmeno a). Do toho času môžu členské štáty naďalej vydávať hlukové osvedčenia v súlade s príslušnými vnútroštátnymi predpismi.

2. Pokiaľ ide o výrobky, ktorých typové osvedčovanie sa uskutočňovalo v rámci JAA alebo členského štátu k 28. septembru 2003, uplatňuje sa toto:

a) ak výrobok osvedčujú viaceré členské štáty, použije sa projekt v najpokročilejšom štádiu ako referenčný;

b) neuplatňuje sa článok 21A.15 písm. a), b) a c) časti 21;

c) odchylne od článku 21A.17 písm. a) časti 21 je základňou typového osvedčovania základňa, ktorú v deň žiadosti o schválenie stanovili JAA alebo prípadne členský štát;

d) zistenie zhody vykonané postupmi JAA alebo členského štátu na účely splnenia požiadaviek článku 21A.20 písm. a) a b) časti 21 sa považuje za zistenie zhody vykonané agentúrou.

3. Pokiaľ ide o výrobky, ktoré majú vnútroštátne typové osvedčenie alebo rovnocenné osvedčenie a ktorých schvaľovanie zmeny nebolo v členskom štáte ukončené v čase, keď typové osvedčenie muselo byť v súlade s týmto nariadením, uplatňuje sa toto:

a) ak schvaľovanie uskutočňujú viaceré členské štáty, použije sa projekt v najpokročilejšom štádiu ako referenčný;

b) neuplatňuje sa článok 21A.93 časti 21;

c) príslušnou základňou osvedčovania je základňa, ktorú v deň žiadosti o schválenie zmeny stanovili JAA alebo prípadne členský štát;

d) zistenie zhody vykonané postupmi JAA alebo členského štátu na účely splnenia požiadaviek článku 21A.103 písm. a) bodu 2 a písm. b) časti 21 sa považuje za zistenie zhody vykonané agentúrou.

4. Pokiaľ ide o výrobky, ktoré mali vnútroštátne typové osvedčenie alebo rovnocenné osvedčenie a pri ktorých členský štát v čase, keď typové osvedčenie muselo byť v súlade s týmto nariadením, neskončil proces schvaľovania postupu veľkej opravy, zistenie zhody podľa postupov JAA alebo postupov členského štátu na účely splnenia požiadaviek článku 21A.433 písm. a) časti 21 sa považuje za zistenie zhody vykonané agentúrou.

5. Osvedčenie o letovej spôsobilosti vydané členským štátom, ktoré potvrdzuje zhodu s typovým osvedčením udeleným podľa odseku 1, sa považuje za osvedčenie v súlade s týmto nariadením.

Článok 2b

Zachovanie platnosti doplnkových typových osvedčení

1. Pokiaľ ide o doplnkové typové osvedčenia, ktoré vydal členský štát podľa postupov JAA alebo príslušných vnútroštátnych postupov a pokiaľ ide o zmeny výrobkov navrhnuté osobami inými, ako je držiteľ typového osvedčenia výrobku, ktoré schválil členský štát podľa príslušných vnútroštátnych postupov, ak doplnkové typové osvedčenie alebo zmena boli platné k 28. septembru 2003, doplnkové typové osvedčenie alebo zmena sa považujú za vydané podľa tohto nariadenia.

2. Pokiaľ ide o doplnkové typové osvedčenia, ktorých osvedčovanie k 28. septembru 2003 vykonával členský štát podľa príslušných postupov JAA pre doplnkové typové osvedčenia a pokiaľ ide o závažné zmeny výrobkov navrhované osobami inými, ako je držiteľ typového osvedčenia výrobku, pre ktorý proces osvedčovania k 28. septembru 2003 vykonával členský štát podľa príslušného vnútroštátneho postupu, uplatňuje sa toto:

a) ak osvedčovanie vykonávali viaceré členské štáty, použije sa projekt v najpokročilejšom štádiu ako referenčný;

b) neuplatňuje sa článok 21A.113 písm. a) a b) časti 21;

c) príslušnou základňou osvedčovania je základňa, ktorú v deň žiadosti o doplnkové typové osvedčenie alebo schválenie závažnej zmeny stanovili JAA alebo prípadne členský štát;

d) zistenie zhody vykonané postupmi JAA alebo členského štátu na účely splnenia požiadaviek článku 21A.115 písm. a) časti 21 sa považuje za zistenie zhody vykonané agentúrou.

Článok 2c

Zachovanie prevádzky určitých lietadiel registrovaných v členských štátoch

1. Pokiaľ ide o lietadlo, ktoré nemožno považovať za lietadlo s typovým osvedčením vydaným v súlade s článkom 2a ods. 1 písm. a) tohto nariadenia, pre ktoré vydal členský štát osvedčenie o letovej spôsobilosti predtým, ako sa nariadenie (ES) č. 1702/2003 začalo v tomto členskom štáte uplatňovať ( 6 ), ktoré bolo v registri tohto členského štátu k uvedenému dňu a ktoré zostalo naďalej v registri niektorého členského štátu k 28. marcu 2007, za uplatniteľné osobitné technické podmienky letovej spôsobilosti vydané v súlade s týmto nariadením sa pokladá kombinácia týchto požiadaviek:

a) dátový doklad typového osvedčenia a dátový doklad typového hlukového osvedčenia alebo rovnocenné doklady štátu, v ktorom bol výrobok vyvinutý pod podmienkou, že tento štát uzavrel s agentúrou príslušnú pracovnú dohodu v súlade s článkom 18 nariadenia (ES) č. 1592/2002 o zachovaní letovej spôsobilosti konštrukcie tohto lietadla;

b) požiadavky na ochranu životného prostredia ustanovené v prílohe 16 k Chicagskému dohovoru uplatniteľné na dané lietadlo a

c) povinné informácie od štátu, v ktorom bol výrobok vyvinutý, o zachovaní letovej spôsobilosti.

2. Osobitné technické podmienky letovej spôsobilosti umožňujú zachovanie toho druhu činností, na ktorých výkon malo príslušné lietadlo oprávnenie k 28. marcu 2007, a platia do 28. marca 2008, pokiaľ tieto technické podmienky nenahradí pred uvedeným dňom schválenie konštrukcie a environmentálne schválenie vydané agentúrou v súlade s týmto nariadením. Obmedzené osvedčenia o letovej spôsobilosti pre príslušné lietadlo vydá členský štát podľa časti 21 podčasti H, keď sa osvedčí súlad s týmito technickými podmienkami.

3. Komisia môže predĺžiť obdobie platnosti uvedené v odseku 2 maximálne o 18 mesiacov pre lietadlá určitého typu pod podmienkou, že agentúra začala osvedčovanie tohto typu lietadla pred 28. marcom 2008 a že agentúra určí, že osvedčovanie je možné ukončiť v rámci dodatočného obdobia platnosti. V takom prípade agentúra oznámi svoje rozhodnutie Komisii.

Článok 2d

Zachovanie platnosti osvedčení častí a zariadení

1. Schválenia častí a zariadení, ktoré vydal členský štát a ktoré platili 28. septembra 2003, sa považujú za schválenia vydané v súlade s týmto nariadením.

2. Pokiaľ ide o časti a zariadenia, ktorých schvaľovanie alebo povoľovanie k 28. septembru 2003 uskutočňoval členský štát, uplatňuje sa toto:

a) ak sa povoľovací proces uskutočňoval vo viacerých členských štátoch, použije sa projekt v najpokročilejšom štádiu ako referenčný;

b) neuplatňuje sa článok 21A.603 časti 21;

c) uplatniteľnými požiadavkami na údaje podľa článku 21A.605 časti 21 sú požiadavky stanovené príslušným členským štátom ku dňu žiadosti o schválenie alebo povolenie;

d) zistenie zhody vykonané príslušným členským štátom na účely splnenia požiadaviek článku 21A.606 písm. b) časti 21 sa považuje za zistenie zhody vykonané agentúrou.

Článok 2e

Letové povolenie

Podmienky, ktoré do 28. marca 2007 ustanovili členské štáty pre letové povolenie alebo iné osvedčenie o letovej spôsobilosti vydané pre lietadlo, ktoré nemalo osvedčenie o letovej spôsobilosti alebo obmedzené osvedčenie o letovej spôsobilosti vydané podľa tohto nariadenia, sa považujú za podmienky ustanovené v súlade s týmto nariadením, ak agentúra nerozhodne do 28. marca 2008, že tieto podmienky neposkytujú úroveň bezpečnosti rovnocennú s úrovňou, ktorá sa vyžaduje v nariadení (ES) č. 1592/2002 alebo v tomto nariadení.

Letové povolenie alebo iné osvedčenie o letovej spôsobilosti vydané členskými štátmi do 28. marca 2007 pre lietadlo, ktoré nemalo osvedčenie o letovej spôsobilosti alebo obmedzené osvedčenie o letovej spôsobilosti vydané podľa tohto nariadenia, sa do 28. marca 2008 považuje za letové povolenie vydané v súlade s týmto nariadením.

▼B

Článok 3

Projekčné organizácie

1. Organizácia zodpovedná za projektovanie výrobkov, častí a zariadení, za ich zmeny alebo opravy musí preukázať svoju spôsobilosť v súlade s ustanoveniami časti 21.

2. Odlišne od odseku 1 organizácia, ktorá má hlavné obchodné sídlo v nečlenskom štáte môže preukázať svoju spôsobilosť vlastníctvom osvedčenia vydaného uvedeným štátom pre výrobok, časť alebo vybavenie za predpokladu:

a) že príslušný štát je štátom, v ktorom boli vyvinuté; a

b) agentúra stanovila, že systém tohto štátu obsahuje rovnakú úroveň nezávislosti kontroly zhody, akú poskytuje toto nariadenie buď prostredníctvom rovnocenného systému povoľovania organizácií alebo priamym zapojením príslušného orgánu tohto štátu.

3. Povolenia organizácie na projektovanie, vydané alebo uznané členským štátom v súlade s požiadavkami JAA a postupmi platnými pred 28. septembrom 2003, sa považujú za zodpovedajúce tomuto nariadeniu. V takom prípade obdobie pre lehotu uzávierky pre nápravu porušení druhého stupňa, uvedené v podčasti J časti 21, nesmie presiahnuť jeden rok, ak tieto porušenia súvisia s rozdielmi voči predchádzajúcim uplatniteľným JAR.

4. Držiteľ typového osvedčenia, ktorý nemá k 28. septembru 2003 príslušné povolenie organizácie na projektovanie vydané podľa príslušných postupov JAA, musí do 28. septembra 2005 preukázať svoju spôsobilosť podľa podmienok stanovených v 21A.14 časti 21.

5. Organizácia, ktorá žiada o doplnkové typové osvedčenie, schválenie väčšej opravy alebo schválenie konštrukcie pomocnej energetickej jednotky a ktorá k 28. septembru 2003 nie je držiteľom príslušného povolenia organizácie na projektovanie vydaného členským štátom podľa príslušných postupov JAA, preukáže svoju spôsobilosť pred 28. septembrom 2005 v súlade s časťou 21, 21A.112, 21A.432B alebo v prípade pomocnej energetickej jednotky 21A.602B.

6. Vzhľadom na organizácie, pre ktoré k 28. septembru 2003 prebieha udeľovanie povolenia organizácie na projektovanie zo strany členského štátu podľa príslušných postupov JAA:

1. neuplatňuje sa 21A.234 časti 21;

2. stanovenia zhody vykonané podľa postupov JAA sa považujú za stanovenia zhody vykonané agentúrou na účely splnenia požiadaviek 21A.245 časti 21.

Článok 4

Výrobné organizácie

1. Organizácia zodpovedná za výrobu výrobkov, častí a zariadení, za ich zmeny alebo opravy musí preukázať svoju spôsobilosť v súlade s ustanoveniami časti 21.

2. Odlišne od odseku 1 výrobca, ktorý má hlavné obchodné sídlo v nečlenskom štáte môže preukázať svoju spôsobilosť vlastníctvom osvedčenia vydaného uvedeným štátom pre výrobok, časť alebo vybavenie za predpokladu:

a) že príslušný štát je štátom výrobcu; a

b) agentúra stanovila, že systém tohto štátu obsahuje rovnakú úroveň nezávislosti kontroly zhody, akú poskytuje toto nariadenie buď prostredníctvom rovnocenného systému udeľovania povolení organizáciám alebo priamym zapojením príslušného orgánu tohto štátu.

3. Povolenia organizácie na výrobu, vydané alebo uznané členským štátom v súlade s požiadavkami JAA a postupmi platnými pred 28. septembrom 2003, sa považujú za zodpovedajúce tomuto nariadeniu. V takom prípade obdobie pre lehotu uzávierky pre nápravu porušení druhého stupňa, uvedené v podčasti G časti 21, nesmie presiahnuť jeden rok, ak tieto porušenia súvisia s rozdielmi voči predchádzajúcim uplatniteľným JAR.

4. Organizácia musí preukázať svoju spôsobilosť podľa tohto nariadenia pred 28. septembrom 2005.

5. Ak organizácia nepreukázala svoju spôsobilosť podľa podčastí F a G časti 21, stanovenia zhody a osvedčenia vydané touto organizáciou podľa príslušných vnútroštátnych predpisov, sa považujú za vydané podľa tohto nariadenia.

6. Vzhľadom na organizácie, pre ktoré k 28. septembru 2003 prebieha udeľovanie povolení organizáciám na výrobu zo strany členského štátu podľa príslušných postupov JAA:

a) neuplatňuje sa 21A.134 časti 21;

b) stanovenia zhody vykonané podľa postupov JAA sa považujú za stanovenia zhody vykonané agentúrou na účely splnenia požiadaviek 21A.145 časti 21.

Článok 5

Nadobudnutie účinnosti

1. Toto nariadenie nadobudne účinnosť 28. septembra 2003 okrem 21A.804 ods. a) bod 3) časti 21, ktorá nadobudne účinnosť 28. marca 2004 a podčasti H časti 21, ktorá nadobudne účinnosť 28. septembra 2004.

2. Odlišne od 21A.159 časti 21 môžu členské štáty vydať osvedčenia s limitovaným trvaním do ►M2 28. septembra 2007 ◄ .

3. Odlišne od 21A.181 časti 21 môžu členské štáty vydať osvedčenia s limitovaným trvaním do 28. septembra 2008.

4. Ak členské štáty uplatnia ustanovenia odsekov 2 a 3, oznámia to Komisii a agentúre.

▼M2 —————

▼B

Toto nariadenie je záväzné vo svojej celistvosti a je priamo uplatniteľné vo všetkých členských štátoch.









PRÍLOHA

ČASŤ 21

Osvedčovanie lietadla a prislúchajúcich výrobkov, častí a zariadení a projekčných a výrobných organizácií Podrobný obsah 21.1 Všeobecne ODDIEL A POŽIADAVKY NA ŽIADATEĽOV A NADOBUDNUTÉ PRÁVA A POVINNOSTI PODČASŤ A - VŠEOBECNÉ USTANOVENIA 21A.1 Rozsah platnosti 21A.2 Plnenie inou osobou než je žiadateľ o osvedčenie alebo držiteľ osvedčenia 21A.3 Výpadky, poruchy a závady 21A.3B Príkazy na zachovanie letovej spôsobilosti 21A.4 Koordinácia medzi projektovaním a výrobou PODČASŤ B - TYPOVÉ OSVEDČENIA A OBMEDZENÉ TYPOVÉ OSVEDČENIA 21A.11 Rozsah platnosti 21A.13 Oprávnenosť 21A.14 Preukázanie spôsobilosti 21A.15 Žiadosť 21A.16A Predpisy týkajúce sa letovej spôsobilosti 21A.16B Osobitné podmienky 21A.17 Predpisová základňa typového osvedčovania 21A.18 Stanovenie príslušných požiadaviek na ochranu životného prostredia a technických podmienok osvedčovania 21A.19 Zmeny, ktoré si vyžadujú nové typové osvedčenie 21A.20 Zhoda so základňou typového osvedčovania a požiadavkami na ochranu životného prostredia 21A.21 Vydanie typového osvedčenia 21A.23 Vydanie obmedzeného typového osvedčenia 21A.31 Typová konštrukcia 21A.33 Overovanie a testy 21A.35 Letové testy 21A.41 Typové osvedčenie 21A.44 Povinnosti držiteľa 21A.47 Prenosnosť 21A.51 Obdobie platnosti a ďalšia platnosť 21A.55 Vedenie záznamov 21A.57 Príručky 21A.61 Pokyny pre zachovanie letovej spôsobilosti (PODČASŤ C - NEUPLATŇUJE SA) PODČASŤ D - ZMENY TYPOVÝCH OSVEDČENÍ A OBMEDZENÝCH TYPOVÝCH OSVEDČENÍ 21A.90 Rozsah platnosti 21A.91 Klasifikácia zmien typovej konštrukcie 21A.92 Oprávnenosť 21A.93 Žiadosť 21A.95 Malé zmeny 21A.97 Závažné zmeny 21A.101 Stanovenie príslušných technických podmienok osvedčovania a požiadaviek na ochranu životného prostredia 21A.103 Vydanie schválenia 21A.105 Vedenie záznamov 21A.107 Pokyny pre zachovanie letovej spôsobilosti 21A.109 Povinnosti a označenie EPA PODČASŤ E - DOPLNKOVÉ TYPOVÉ OSVEDČENIA 21A.111 Rozsah platnosti 21A.112 Oprávnenosť 21A.112B Preukázanie spôsobilosti 21A.113 Žiadosť o doplnkové typové osvedčenie 21A.114 Preukázanie zhody 21A.115 Vydanie doplnkového typového osvedčenia 21A.116 Prenosnosť 21A.117 Zmeny tej časti výrobku, na ktorú sa vzťahuje doplnkové typové osvedčenie 21A.118A Povinnosti a označenie EPA 21A.118B Obdobie platnosti a ďalšia platnosť 21A.119 Príručky 21A.120 Pokyny pre zachovanie letovej spôsobilosti PODČASŤ F - VÝROBA BEZ POVOLENIA ORGANIZÁCIE NA VÝROBU 21A.121 Rozsah platnosti 21A.122 Oprávnenosť 21A.124 Žiadosť 21A.125 Vydanie písomného súhlasu 21A.125B Zistenia 21A.125C Obdobie platnosti a ďalšia platnosť 21A.126 Systém kontroly výroby 21A.127 Testy: lietadlo 21A.128 Testy: motory a vrtule 21A.129 Povinnosti výrobcu 21A.130 Vyhlásenie zhody PODČASŤ G - POVOLENIE ORGANIZÁCIE NA VÝROBU 21A.131 Rozsah platnosti 21A.133 Oprávnenosť 21A.134 Žiadosť 21A.135 Vydanie povolenia organizácie na výrobu 21A.139 Systém kvality 21A.143 Popis 21A.145 Požiadavky na povolenie 21A.147 Zmeny v povolenej výrobnej organizácii 21A.148 Zmeny miesta 21A.149 Prenosnosť 21A.151 Podmienky povolenia 21A.153 Zmeny podmienok povolenia 21A.157 Prešetrenia 21A.158 Zistenia 21A.159 Obdobie platnosti a ďalšia platnosť 21A.163 Výsadné práva 21A.165 Povinnosti držiteľa PODČASŤ H - OSVEDČENIA O LETOVEJ SPÔSOBILOSTI 21A.171 Rozsah platnosti 21A.172 Oprávnenosť 21A.173 Klasifikácia 21A.174 Žiadosť 21A.175 Jazyk 21A.177 Zmena alebo doplnok, alebo úprava 21A.179 Prenosnosť a obnovenie v členských štátoch 21A.180 Inšpekcie 21A.181 Obdobie platnosti a ďalšia platnosť 21A.182 Identifikácia lietadla 21A.183 Vydanie osvedčenia o letovej spôsobilosti 21A.184 Vydanie obmedzeného osvedčenia o letovej spôsobilosti 21A.185 Vydanie letového povolenia PODČASŤ I - HLUKOVÉ OSVEDČENIA 21A.201 Rozsah platnosti 21A.203 Oprávnenosť 21A.204 Žiadosť 21A.205 Vydanie hlukového osvedčenia 21A.207 Zmena alebo doplnok, alebo úprava 21A.209 Prenosnosť a obnovenie v členských štátoch 21A.210 Inšpekcie 21A.211 Obdobie platnosti a ďalšia platnosť PODČASŤ J - POVOLENIE ORGANIZÁCIE NA PROJEKTOVANIE 21A.231 Rozsah platnosti 21A.233 Oprávnenosť 21A.234 Žiadosť 21A.235 Vydanie povolenia organizácie na projektovanie 21A.239 Systém zabezpečenia konštrukcie 21A.243 Údaje 21A.245 Požiadavky na povolenie 21A.247 Zmeny v systéme zabezpečenia konštrukcie 21A.249 Prenosnosť 21A.251 Podmienky povolenia 21A.253 Zmeny podmienok povolenia 21A.257 Prešetrenia 21A.258 Zistenia 21A.259 Obdobie platnosti a ďalšia platnosť 21A.263 Výsadné práva 21A.265 Povinnosti držiteľa PODČASŤ K - ČASTI A VYBAVENIE 21A.301 Rozsah platnosti 21A.303 Zhoda s príslušnými požiadavkami 21A.305 Schválenie častí a zariadení 21A.307 Uvoľnenie častí a zariadení na inštalovanie (PODČASŤ L - NEUPLATŇUJE SA) PODČASŤ M - OPRAVY 21A.431 Rozsah platnosti 21A.432 Oprávnenosť 21A.432B Preukázanie spôsobilosti 21A.433 Postup opravy 21A.435 Klasifikácia opráv 21A.437 Vydanie schválenia postupu opravy 21A.439 Výroba opravárenských dielcov 21A.441 Vykonanie opravy 21A.443 Obmedzenia 21A.445 Neopravené poškodenie 21A.447 Vedenie záznamov 21A.449 Pokyny pre zachovanie letovej spôsobilosti 21A.451 Povinnosti a označenie EPA (PODČASŤ N - NEUPLATŇUJE SA) PODČASŤ O - EURÓPSKE TECHNICKÉ ŠTANDARDNÉ SCHVÁLENIA (ETSO) 21A.601 Rozsah platnosti 21A.602A Oprávnenosť 21A.602B Preukázanie spôsobilosti 21A.603 Žiadosť 21A.604 Schválenie ETSO pre pomocnú energetickú jednotku (APU) 21A.605 Požadované údaje 21A.606 Vydanie schválenia ETSO 21A.607 Výsadné práva schválenia ETSO 21A.608 Vyhlásenie o konštrukcii a výkone (DDP) 21A.609 Povinnosti držiteľov schválení ETSO 21A.610 Povolenie odchýlky 21A.611 Zmeny konštrukcie 21A.613 Vedenie záznamov 21A.615 Inšpekcia vykonaná agentúrou 21A.619 Obdobie platnosti a ďalšia platnosť 21A.621 Prenosnosť (PODČASŤ P - NEUPLATŇUJE SA) PODČASŤ Q - IDENTIFIKÁCIA VÝROBKOV, ČASTÍ A ZARIADENÍ 21A.801 Identifikácia výrobkov 21A.803 Manipulácia s identifikačnými údajmi 21A.804 Identifikácia častí a zariadení 21A.805 Identifikácia kritických častí 21A.807 Identifikácia predmetov ETSO ODDIEL B POSTUPY PRÍSLUŠNÝCH ORGÁNOV PODČASŤ A - VŠEOBECNÉ USTANOVENIA 21B.5 Rozsah platnosti 21B.20 Povinnosti príslušného orgánu 21B.25 Požiadavky na organizáciu príslušného orgánu 21B.30 Zdokumentované postupy 21B.35 Zmeny v organizácii a postupoch 21B.40 Riešenie sporov 21B.45 Hlásenie/koordinácia 21B.55 Vedenie záznamov 21B.60 Príkazy na zachovanie letovej spôsobilosti PODČASŤ B - TYPOVÉ OSVEDČENIA A OBMEDZENÉ TYPOVÉ OSVEDČENIA (PODČASŤ C - NEUPLATŇUJE SA) PODČASŤ D - ZMENY TYPOVÝCH OSVEDČENÍ A OBMEDZENÝCH TYPOVÝCH OSVEDČENÍ PODČASŤ E - DOPLNKOVÉ TYPOVÉ OSVEDČENIA PODČASŤ F - VÝROBA BEZ POVOLENIA ORGANIZÁCIE NA VÝROBU 21B.120 Prešetrenia 21B.130 Vydanie písomného súhlasu 21B.135 Uchovávanie písomného súhlasu 21B.140 Zmena a doplnenie písomného súhlasu 21B.143 Oznámenie o zistení 21B.145 Pozastavenie platnosti a zrušenie písomného súhlasu 21B.150 Vedenie záznamov PODČASŤ G - POVOLENIE ORGANIZÁCIE NA VÝROBU 21B.220 Prešetrenia 21B.225 Oznámenie o zistení 21B.230 Vydanie osvedčenia 21B.235 Ďalší dohľad 21B.240 Zmena a doplnenie povolenia organizácie na výrobu 21B.245 Pozastavenie platnosti a zrušenie povolenia organizácie na výrobu 21B.260 Vedenie záznamov PODČASŤ H - OSVEDČENIA O LETOVEJ SPÔSOBILOSTI 21B.320 Prešetrenia 21B.325 Vydanie osvedčenia o letovej spôsobilosti 21B.330 Pozastavenie platnosti a zrušenie osvedčenia o letovej spôsobilosti 21B.345 Vedenie záznamov PODČASŤ I - HLUKOVÉ OSVEDČENIA 21B.420 Prešetrenia 21B.425 Vydanie hlukových osvedčení 21B.430 Pozastavenie platnosti a zrušenie hlukového osvedčenia 21B.445 Vedenie záznamov PODČASŤ J - POVOLENIE ORGANIZÁCIE NA PROJEKTOVANIE PODČASŤ K - ČASTI A VYBAVENIE (PODČASŤ L - NEUPLATŇUJE SA) PODČASŤ M - OPRAVY (PODČASŤ N - NEUPLATŇUJE SA) PODČASŤ O - EURÓPSKE TECHNICKÉ ŠTANDARDNÉ SCHVÁLENIA (ETSO) (PODČASŤ P - NEUPLATŇUJE SA) PODČASŤ Q - IDENTIFIKÁCIA VÝROBKOV, ČASTÍ A ZARIADENÍ Doplnky - Formuláre EASA

21.1 Všeobecne

Na účely tejto časti „príslušný orgán“ je:

a) pre organizácie s hlavným obchodným sídlom v členskom štáte, orgán určený týmto členským štátom alebo agentúra, ak to požaduje členský štát; alebo

b) pre organizácie s hlavným obchodným sídlom v nečlenskom štáte, agentúra.

ODDIEL A

POŽIADAVKY NA ŽIADATEĽOV A NADOBUDNUTÉ PRÁVA A POVINNOSTI

PODČASŤ A - VŠEOBECNÉ USTANOVENIA

21A.1 Rozsah platnosti

Tento oddiel obsahuje všeobecné ustanovenia, ktorými sa riadia práva a povinnosti žiadateľa o akékoľvek osvedčenie alebo držiteľa osvedčenia vydaného, alebo ktoré má byť vydané v súlade s týmto oddielom.

21A.2 Plnenie inou osobou než je žiadateľ o osvedčenie alebo držiteľ osvedčenia

Úlohy a povinnosti, ktoré má plniť držiteľ osvedčenia alebo žiadateľ o osvedčenie pre výrobok, časť alebo vybavenie podľa tohto oddielu, môže plniť v jeho mene akákoľvek iná fyzická alebo právnická osoba za predpokladu, že držiteľ osvedčenia alebo žiadateľ o také osvedčenie môže preukázať, že uzavrel dohodu s inou osobou tak, aby bolo v súčasnosti aj v budúcnosti zabezpečené riadne plnenie jeho povinností.

21A.3 Výpadky, poruchy a závady

a) Systém zberu, overovania a analýzy dát. Držiteľ typového osvedčenia, obmedzeného typového osvedčenia, doplnkového typového osvedčenia, Európskeho technického štandardného (ETSO) schválenia, schválenia postupu väčšej opravy alebo akéhokoľvek iného relevantného schválenia vydaného v súlade s týmto nariadením, musí mať systém zberu, overovania a analyzovania správ a informácií týkajúcich sa výpadkov, porúch, závad alebo iných udalostí, ktoré môžu alebo by mohli vyvolať nepriaznivé účinky na ďalšiu letovú spôsobilosť výrobku, časti alebo zariadenia, na ktoré sa vzťahuje typové osvedčenie, obmedzené typové osvedčenie, doplnkové typové osvedčenie, schválenie ETSO, schválenia postupu väčšej opravy alebo akékoľvek iné relevantné schválenie vydané v súlade s týmto nariadením. Informácie o tomto systéme musia byť prístupné všetkým známym užívateľom výrobku, časti alebo zariadenia a na požiadanie akejkoľvek osobe oprávnenej podľa príslušných vykonávacích predpisov.

b) Hlásenia agentúre 1. Držiteľ typového osvedčenia, obmedzeného typového osvedčenia, doplnkového typového osvedčenia, Európskeho technického štandardného (ETSO) schválenia, schválenia postupu väčšej opravy alebo akéhokoľvek iného relevantného schválenia vydaného v súlade s týmto nariadením musí hlásiť agentúre každý výpadok, poruchu, závadu alebo inú udalosť, o ktorých je oboznámený a ktoré sa týkajú výrobku, časti alebo vybavenia, na ktoré sa vzťahuje typové osvedčenie, obmedzené typové osvedčenie, doplnkové typové osvedčenie, schválenie ETSO, schválenia postupu väčšej opravy alebo akékoľvek iné relevantné schválenie vydané v súlade s týmto nariadením, a ktorých výsledkom je alebo môže byť nebezpečný stav. 2. Tieto hlásenia sa robia vo forme a spôsobom stanoveným agentúrou čo možno najskôr a v každom prípade musia byť oznámené najneskôr 72 hodín po identifikácii možného nebezpečného stavu, pokiaľ tomu nebránia výnimočné okolnosti.

c) Prešetrenie oznámených udalostí 1. Ak udalosť oznámená podľa odseku b) alebo podľa 21A.129 ods. f) bod 2 vyplýva z projekčnej alebo výrobnej chyby, držiteľ typového osvedčenia, obmedzeného typového osvedčenia, doplnkového typového osvedčenia, schválenia postupu väčšej opravy, schválenia ETSO alebo akéhokoľvek iného relevantného schválenia vydaného v súlade s týmto nariadením alebo prípadne výrobca musí vyšetriť príčinu chyby a oznámiť agentúre výsledky prešetrenia a každej činnosti, ktorú vykoná alebo navrhuje vykonať na jej odstránenie. 2. Ak agentúra zistí, že je potrebné opatrenie na odstránenie chyby, držiteľ typového osvedčenia, obmedzeného typového osvedčenia, doplnkového typového osvedčenia, schválenia postupu väčšej opravy, schválenia ETSO alebo akéhokoľvek iného relevantného schválenia vydaného v súlade s týmto nariadením alebo prípadne výrobca musí poskytnúť agentúre príslušné údaje.

21A.3B Príkazy na zachovanie letovej spôsobilosti

a) Príkaz na zachovanie letovej spôsobilosti znamená dokument vydaný alebo prijatý agentúrou, ktorým sú stanovené činnosti vykonané na lietadle, aby bola obnovená prijateľná úroveň bezpečnosti, ak sa dokáže, že úroveň bezpečnosti lietadla môže byť inak ohrozená.

b) Agentúra vydá príkaz na zachovanie letovej spôsobilosti, ak: 1. agentúra zistila, že v dôsledku chyby na lietadle, motore, vrtuli, časti alebo zariadení inštalovaných na tomto lietadle sa lietadlo nenachádza v bezpečnom stave a 2. tento stav pravdepodobne existuje alebo sa môže vyskytnúť na inom lietadle.

c) Ak agentúra vydala príkaz na zachovanie letovej spôsobilosti, aby odstránila nebezpečný stav uvedený v odseku b), alebo aby sa mohla vykonať inšpekcia, držiteľ typového osvedčenia, obmedzeného typového osvedčenia, doplnkového typového osvedčenia, schválenia postupu väčšej opravy, schválenia ETSO alebo akéhokoľvek iného relevantného schválenia vydaného v súlade s týmto nariadením: 1. navrhne zodpovedajúce nápravné opatrenie alebo vykonanie inšpekcií alebo oboje, a predloží agentúre na schválenie podrobnosti o týchto návrhoch; 2. po schválení návrhov agentúrou podľa pododseku 1 poskytne všetkým známym prevádzkovateľom alebo vlastníkom výrobku, časti alebo zariadenia a na požiadanie každej osobe, ktorá musí dodržiavať príkaz na zachovanie letovej spôsobilosti, príslušné popisné údaje a sprievodné pokyny.

d) Príkaz na zachovanie letovej spôsobilosti musí obsahovať aspoň tieto informácie: 1. identifikáciu nebezpečného stavu; 2. identifikáciu príslušného lietadla; 3. požadované opatrenie/-a; 4. lehotu na vykonanie požadovaného/ých opatrenia/í; 5. dátum nadobudnutia účinnosti.

21A.4 Koordinácia medzi projektovaním a výrobou

Každý držiteľ typového osvedčenia, obmedzeného typového osvedčenia, doplnkového typového osvedčenia, schválenia zmeny typovej konštrukcie alebo schválenia postupu väčšej opravy spolupracuje s výrobnou organizáciou v požadovanej miere, aby zabezpečil:

a) uspokojivú koordináciu projektovania a výroby požadovanú podľa 21A.122 alebo 21A.133 alebo 21A.165 ods. c) bod 2 a

b) dostatočnú podporu pre zachovanie letovej spôsobilosti výrobku, časti alebo zariadenia.

PODČASŤ B - TYPOVÉ OSVEDČENIA A OBMEDZENÉ TYPOVÉ OSVEDČENIA

21A.11 Rozsah platnosti

Táto podčasť definuje postup vydávania typových osvedčení pre výrobky a obmedzených typových osvedčení pre lietadlo a stanovuje práva a povinnosti žiadateľov o tieto osvedčenia a držiteľov týchto osvedčení.

21A.13 Oprávnenosť

Každá fyzická alebo právnická osoba, ktorá preukázala alebo ešte preukazuje svoju spôsobilosť v súlade s 21A.14, môže požiadať o typové osvedčenie alebo obmedzené typové osvedčenie podľa podmienok stanovených v tejto podčasti.

21A.14 Preukázanie spôsobilosti

a) Akákoľvek organizácia požadujúca typové osvedčenie alebo obmedzené typové osvedčenie preukazuje svoju spôsobilosť vlastníctvom povolenia organizácie na projektovanie vydaného agentúrou v súlade s podčasťou J.

b) Odlišne od ustanovenia odseku a) môže žiadateľ, ako alternatívu postupu preukázania svojej spôsobilosti, požiadať agentúru o písomný súhlas s využívaním postupov, pri ktorých uvedie špecifické konštrukčné praktiky, zdroje a sled činností, ktoré sú potrebné na zabezpečenie zhody s touto časťou, ak ide o výrobok tohto druhu: 1. veľmi ľahký letún alebo rotorové lietadlo, vetroň alebo motorový vetroň, balón, horúcovzdušná vzducholoď; alebo 2. malý letúň, ktorý zodpovedá týmto prvkom: i) jednovalcový motor s atmosferickým nasávaním a maximálnym vzletovým výkonom (MTOP) 250 HP; ii) konvenčné usporiadanie; iii) konvenčný materiál a štruktúra; iv) lety podľa VFR, mimo námrazových podmienok; v) maximálne 4 sedadlá vrátane pilota a maximálna vzletová hmotnosť obmedzená do 3 000 lb (1 361 kg); vi) nepretlakovaná kabína; vii) bez servoriadenia; viii) základné akrobatické lety obmedzené na + 6/-3g, alebo 3. piestový motor; alebo 4. motor alebo vrtuľa typovo osvedčované podľa príslušného predpisu letovej spôsobilosti pre motorové letúne; alebo 5. pevná vrtuľa alebo vrtuľa nastaviteľná počas letu.

21A.15 Žiadosť

a) Žiadosť o typové osvedčenie alebo obmedzené typové osvedčenie sa predloží vo forme a spôsobom, ktorý stanoví agentúra.

b) K žiadosti o typové osvedčenie alebo obmedzené typové osvedčenie lietadla sa priloží výkres obsahujúci nárys, bokorys a pôdorys lietadla a predbežné základné údaje, vrátane navrhovaných prevádzkových charakteristík a obmedzení.

c) K žiadosti o typové osvedčenie motora alebo vrtule sa priloží výkres celkového usporiadania a popis konštrukčných charakteristík, prevádzkových charakteristík a navrhovaných prevádzkových obmedzení motora alebo vrtule.

21A.16A Predpisy letovej spôsobilosti

Agentúra v súlade s článkom 14 základného nariadenia vydá predpisy letovej spôsobilosti ako štandardný prostriedok preukázania zhody výrobkov, častí alebo zariadení so základnými požiadavkami prílohy I k základnému nariadeniu. Také predpisy musia byť dostatočne podrobné a špecifické, aby žiadateľovi umožnili oboznámiť sa s podmienkami, za ktorých bude osvedčenie vydané.

21A.16B Osobitné podmienky

a) Agentúra predpíše pre výrobok osobitné podrobné technické špecifikácie, takzvané osobitné podmienky, ak príslušný kód letovej spôsobilosti neobsahuje pre výrobok primerané alebo vhodné bezpečnostné štandardy, pretože: 1. výrobok má nové alebo neobvykle konštrukčné črty v porovnaní s konštrukčnou praxou, na ktorej je kód letovej spôsobilosti založený; alebo 2. výrobok je určený na neobvyklé používanie; alebo 3. skúsenosť z prevádzky ostatných podobných výrobkov alebo výrobkov s podobnými konštrukčnými črtami ukázala, že môžu nastať nebezpečné podmienky.

b) Osobitné podmienky obsahujú také bezpečnostné štandardy, aké agentúra považuje za potrebné na vytvorenie úrovne bezpečnosti, ktorá zodpovedá úrovni obsiahnutej v kóde letovej spôsobilosti.

21A.17 Predpisová základňa typového osvedčovania

a) Predpisová základňa typového osvedčovania oznámená na účely vydania typového osvedčenia alebo obmedzeného typového osvedčenia pozostáva z: 1. príslušného predpisu letovej spôsobilosti stanoveného agentúrou, ktorý je platný ku dňu predloženia žiadosti o takéto osvedčenie pokiaľ: i) agentúra nestanoví inak; alebo ii) pokiaľ si žiadateľ nezvolí zhodu so zmenami a doplnkami, ktoré nadobudli účinnosť neskôr alebo sa vyžadujú podľa odsekov c) a d); 2. akejkoľvek osobitnej podmienky predpísanej v súlade s 21A.16B ods. a).

b) Žiadosť o typové osvedčenie veľkých letúnov alebo veľkých rotorových lietadiel platí počas piatich rokov a žiadosť o akékoľvek iné typové osvedčenie platí počas troch rokov pokiaľ žiadateľ pri predložení žiadosti nepreukáže, že si výrobok na konštrukciu, projektovanie a testovanie vyžaduje dlhšie časové obdobie a agentúra takéto dlhšie časové obdobie neschváli.

c) V prípade, že nebolo vydané typové osvedčenie, alebo že nie je jasné, či bude typové osvedčenie vydané, v rámci časového limitu stanoveného podľa odseku b) žiadateľ môže: 1. predložiť novú žiadosť o typové osvedčenie a musí splniť všetky ustanovenia odseku a), ktoré platia pre pôvodnú žiadosť; alebo 2. požiadať o predĺženie pôvodnej žiadosti a musí splniť príslušné predpisy letovej spôsobilosti, ktoré boli platné ku dňu zvolenému žiadateľom, ktorý však nesmie byť skôr, než dátum vydania typového osvedčenia, zodpovedajúci lehote stanovenej podľa odseku b) pre pôvodnú žiadosť.

d) Ak sa žiadateľ rozhodne pre splnenie požiadaviek zmeny a doplnku predpisov letovej spôsobilosti, ktoré platia až po predložení žiadosti o typové osvedčenie, žiadateľ musí splniť aj požiadavky ďalšej zmeny a doplnku, ktoré sa na ne podľa agentúry priamo vzťahujú.

21A.18 Stanovenie príslušných požiadaviek na ochranu životného prostredia a technických podmienok osvedčovania

a) Príslušné hlukové požiadavky na vydanie typového osvedčenia pre lietadlo vychádzajú z ustanovení kapitoly 1 prílohy 16, zväzku I, časti II Chicagského dohovoru a: 1. pre podzvukové prúdové letúny zo zväzku I, časti II, kapitol 2, 3 a 4, podľa potreby; 2. vrtuľové letúny zo zväzku I, časti II, kapitol 3, 4, 5, 6 a 10, podľa potreby; 3. pre vrtuľníky zo zväzku I, časti II, kapitol 8 a 11, podľa potreby; 4. pre nadzvukové letúny zo zväzku I, časti II, kapitoly 12, podľa potreby.

b) Príslušné emisné požiadavky na vydanie typového osvedčenia pre lietadlo a motor vychádzajú z prílohy 16 Chicagského dohovoru: 1. na zabránenie úmyselnému vypusteniu paliva, zväzku II, časť II, kapitola 2; 2. pre emisie prúdového a turbodúchadlového motora určeného len na pohon pri podzvukových rýchlostiach, zväzku II, časť III, kapitola 2; a 3. pre emisie prúdového a turbodúchadlového motora určeného len na pohon pri nadzvukových rýchlostiach, zväzku II, časť III, kapitola 3.

c) Agentúra v súlade s článkom 14 základného nariadenia vydá technické podmienky osvedčovania poskytujúce prijateľné prostriedky na preukázanie zhody s požiadavkami na hluk a emisie, ktoré sú stanovené v odsekoch a) a b).

21A.19 Zmeny, ktoré si vyžadujú nové typové osvedčenie

Ktorákoľvek fyzická alebo právnická osoba navrhujúca zmenu výrobku musí požiadať o nové typové osvedčenie ak agentúra zistí, že zmena v konštrukcii, výkone, ťahu alebo hmotnosti je tak značná, že si vyžaduje úplnú skúšku zhody s príslušnou základňou typového osvedčovania.

21A.20 Zhoda s predpisovou základňou typového osvedčovania a požiadavkami na ochranu životného prostredia

a) Žiadateľ o typové osvedčenie alebo obmedzené typové osvedčenie preukáže zhodu s príslušnou predpisovou základňou typového osvedčovania a požiadavkami na ochranu životného prostredia a poskytne agentúre prostriedky, ktorými sa môže taká zhoda preukázať.

b) Žiadateľ vyhlási, že preukázal zhodu so všetkými príslušnými požiadavkami predpisovej základne typového osvedčovania a požiadavkami na ochranu životného prostredia.

c) Ak je žiadateľ držiteľom príslušného povolenia projekčnej organizácie, vypracuje sa vyhlásenie podľa odseku b) podľa ustanovení podčasti J.

21A.21 Vydanie typového osvedčenia

Žiadateľ má nárok na to, aby mu agentúra vydala typové osvedčenie výrobku potom, čo:

a) preukázal svoju spôsobilosť v súlade s 21A.14;

b) predložil vyhlásenie uvedené v 21A.20 ods. b); a

c) preukázal, že: 1. osvedčovaný výrobok zodpovedá príslušnej základni typového osvedčovania a požiadavkám na ochranu životného prostredia podľa 21A.17 a 21A.18; 2. akékoľvek ustanovenie o letovej spôsobilosti, ktoré nebolo dodržané, je kompenzované faktormi, ktoré poskytujú ekvivalentnú úroveň bezpečnosti; 3. žiadna črta alebo charakteristika neohrozuje bezpečnosť výrobku z hľadiska účelu, na ktorý sa osvedčovanie vyžaduje; a 4. žiadateľ o typové osvedčenie výslovne uviedol, že je pripravený splniť povinnosti podľa 21A.44;

d) v prípade typového osvedčenia lietadla, motora a/alebo vrtule, ak sú v lietadle inštalované, bolo podľa tohto nariadenia vydané typové osvedčenie alebo určené typového osvedčenia.

21A.23 Vydanie obmedzeného typového osvedčenia

a) Žiadateľ má v prípade lietadla, ktoré nespĺňa ustanovenia 21A.21 ods. c), nárok na to, aby mu agentúra vydala obmedzené typové osvedčenie výrobku: 1. po dodržaní príslušnej predpisovej základne typového osvedčovania stanovenej agentúrou, ktorá zabezpečuje primeranú bezpečnosť z hľadiska určeného použitia lietadla a príslušných požiadaviek na ochranu životného prostredia; 2. po výslovnom vyhlásení, že je pripravený splniť ustanovenia 21A.44.

b) Motor a/alebo vrtuľa inštalované v lietadle: 1. musia mať typové osvedčenia vydané alebo určené v súlade s týmto nariadením; alebo 2. bolo preukázané, že spĺňajú technické podmienky osvedčovania potrebné na zaručenie bezpečného letu lietadla.

21A.31 Typová konštrukcia

a) Typová konštrukcia pozostáva z: 1. výkresov a špecifikácií a zoznamu týchto výkresov a špecifikácií, potrebných na definovanie usporiadania a konštrukčných charakteristík výrobku, ktoré preukazujú zhodu s príslušnou základňou typového osvedčovania a príslušnými požiadavkami na ochranu životného prostredia; 2. informácií o materiáloch, procesoch a metódach výroby a montáže výrobku, ktoré sú nevyhnutné na zabezpečenie zhody výrobku; 3. schváleného bloku obmedzení letovej spôsobilosti z pokynov pre zachovanie letovej spôsobilosti podľa príslušného predpisu letovej spôsobilosti; a 4. akýchkoľvek iných údajov, ktoré porovnaním umožnia stanovenie letovej spôsobilosti, a z údajov o hluku, vypúšťaní paliva a výfukových emisií (podľa potreby) neskorších výrobkov rovnakého typu.

b) Každá typová konštrukcia sa musí primerane označiť.

21A.33 Overovanie a testy

a) Žiadateľ vykoná všetky kontroly a testy potrebné na preukázanie zhody s príslušnou základňou typového osvedčovania a požiadavkami na ochranu životného prostredia.

b) Pred vykonaním každého testu požadovaného podľa odseku a) žiadateľ stanoví: 1. pre testovaciu vzorku: i) že materiály a procesy primerane zodpovedajú špecifikáciám navrhovanej typovej konštrukcie; ii) že časti výrobkov primerane zodpovedajú výkresom navrhovanej typovej konštrukcie; iii) že výrobné procesy, konštrukcia a montáž primerane zodpovedajú výrobným procesom, konštrukcii a montáži špecifikovaným v navrhovanej typovej konštrukcie; a 2. že testovacie zariadenie a všetky meracie prístroje, používané na test, sú na test vhodné a sú príslušne kalibrované.

c) Žiadateľ agentúre umožní vykonanie akejkoľvek inšpekcie potrebnej na overenie zhody s odsekom b).

d) Žiadateľ agentúre umožní preskúmanie každej správy, vykonanie akejkoľvek inšpekcie a vykonanie akéhokoľvek letového a pozemného testu alebo prítomnosť na ňom, ktorý je potrebný na overenie platnosti vyhlásenia zhody predloženého žiadateľom podľa 21A.20 ods. b) a na zistenie, že bezpečnosť výrobku z hľadiska používania, pre ktoré sa osvedčovanie požaduje, nie je ohrozená žiadnou jeho črtou alebo charakteristikou.

e) Na testy vykonané alebo overované agentúrou podľa odseku d): 1. žiadateľ predloží agentúre vyhlásenie o zhode s ustanoveniami podľa odseku b); a 2. nesmie v časovom úseku od preukázania zhody s ustanoveniami podľa odseku b) do doby jeho predloženia agentúre na test vykonať žiadnu zmenu výrobku, časti alebo zariadenia, vzťahujúcu sa k testu, ktorá by ovplyvnila stanovenie zhody.

21A.35 Letové testy

a) Letové testy na účely získania typového osvedčenia sa vykonajú v súlade s podmienkami pre takéto letové testy špecifikovanými agentúrou.

b) Žiadateľ vykoná všetky letové testy, ktoré sú podľa agentúry nevyhnutné: 1. na stanovenie zhody s príslušnou základňou typového osvedčovania a požiadavkami na ochranu životného prostredia a 2. na lietadlách osvedčovaných podľa tohto oddielu, s výnimkou vetroňov a motorových vetroňov a letúnov s maximálnou vzletovou hmotnosťou 2 722 kg alebo menšou na zistenie, či existuje dostatočná záruka, že lietadlo, jeho časti a vybavenie sú spoľahlivé a pracujú bezchybne.

c) (Vyhradené)

d) (Vyhradené)

e) (Vyhradené)

f) Letové testy predpísané v pododseku b) bod 2) zahŕňajú: 1. pre lietadlá s turbínovými motormi typu, ktorý sa predtým nepoužil v typovo osvedčovanom lietadle, aspoň 300 hodín prevádzky s úplnou sadou motorov, ktoré zodpovedajú typovému osvedčeniu; a 2. pre všetky ostatné lietadlá, aspoň 500 prevádzkových hodín.

21A.41 Typové osvedčenie

Typové osvedčenie a obmedzené typové osvedčenie bežne zahŕňa typovú konštrukciu, prevádzkové obmedzenia, dátový list typového osvedčenia pre letovú spôsobilosť a emisie, príslušnú základňu typového osvedčovania a požiadavky na ochranu životného prostredia, ktorými agentúra registruje zhodu a akékoľvek iné podmienky alebo obmedzenia predpísané pre výrobok v príslušných technických podmienkach osvedčovania a požiadavkách na ochranu životného prostredia. Typové osvedčenie lietadla a obmedzené typové osvedčenie okrem toho obsahuje dátový list typového osvedčenia pre hluk. Dátový list typového osvedčenia motora obsahuje záznam o splnení emisných požiadaviek.

21A.44 Povinnosti držiteľa

Každý držiteľ typového osvedčenia alebo obmedzeného typového osvedčenia:

a) preberá povinnosti uložené v 21A.3, 21A.3B, 21A.4, 21A.55, 21A.57 a 21A.61; a na tento účel musí neustále spĺňať kvalifikačné požiadavky spôsobilosti podľa 21A.14; a

b) uvedie označenie v súlade s podčasťou Q.

21A.47 Prenosnosť

Typové osvedčenie alebo obmedzené typové osvedčenie sa môže preniesť len na fyzickú alebo právnickú osobu, ktorá je schopná prevziať povinnosti podľa 21A.44 a na tento účel preukázala svoju spôsobilosť podľa kritérií stanovených v 21A.14.

21A.51 Obdobie platnosti a ďalšia platnosť

a) Typové osvedčenie alebo obmedzené typové osvedčenie sa vydávajú na časovo neobmedzené obdobie. Ostávajú platné pod podmienkou, že: 1. držiteľ dodržiava ustanovenia tejto časti; a 2. osvedčenie nebolo odobraté alebo zrušené podľa príslušných administratívnych postupov stanovených agentúrou.

b) Po odobratí alebo zrušení sa typové osvedčenie alebo obmedzené typové osvedčenie vrátia agentúre.

21A.55 Vedenie záznamov

Držiteľ typového osvedčenia alebo obmedzeného typového osvedčenia vedie pre agentúru všetky dôležité konštrukčné informácie, výkresy a správy o testoch, vrátane inšpekčných záznamov vzťahujúcich sa k testovanému výrobku, a uchováva ich tak, aby poskytli informácie potrebné na zabezpečenie zachovania letovej spôsobilosti a zhody výrobku s príslušnými požiadavkami na ochranu životného prostredia.

21A.57 Príručky

Držiteľ typového osvedčenia alebo obmedzeného typového osvedčenia zhotovuje, uchováva a aktualizuje originály všetkých príručiek vyžadovaných základňou typového osvedčovania a požiadavkami na výrobok z hľadiska ochrany životného prostredia a na požiadanie poskytne agentúre kópie.

21A.61 Pokyny pre zachovanie letovej spôsobilosti

a) Držiteľ typového osvedčenia alebo obmedzeného typového osvedčenia dodá aspoň jednu sadu úplných pokynov pre zachovanie letovej spôsobilosti, obsahujúcich popisné údaje a sprievodné pokyny vypracované v súlade s príslušnou základňou typového osvedčovania každému známemu vlastníkovi jedného alebo niekoľkých lietadiel, motorov alebo vrtúľ pri ich dodávke alebo vydaní prvého osvedčenia o letovej spôsobilosti pre príslušné lietadlo, podľa toho, čo nastane neskôr, a potom poskytne na požiadanie k dispozícii tieto pokyny každej osobe, od ktorej sa vyžaduje dodržiavanie uvedených pokynov. Dostupnosť niektorých príručiek alebo časti pokynov pre zachovanie letovej spôsobilosti, ktoré sa týkajú generálnej revízie alebo inej formy väčšej údržby, sa môže oneskoriť až do doby, kým výrobok nebol uvedený do prevádzky, no musia byť dostupné predtým, než ktorýkoľvek výrobok dosiahne príslušný počet letových hodín alebo cyklov.

b) Okrem toho zmeny pokynov pre zachovanie letovej spôsobilosti budú k dispozícii všetkým známym užívateľom výrobku a na požiadanie sa poskytnú k dispozícii každej osobe, od ktorej sa vyžaduje dodržiavanie uvedených pokynov. Agentúre sa predloží program, ktorý bude popisovať spôsob distribúcie zmien pokynov pre zachovanie letovej spôsobilosti.

(PODČASŤ C - NEUPLATŇUJE SA)

PODČASŤ D - ZMENY TYPOVÝCH OSVEDČENÍ A OBMEDZENÝCH TYPOVÝCH OSVEDČENÍ

21A.90 Rozsah platnosti

Táto podčasť definuje postup schvaľovania zmien typových konštrukcií a typových osvedčení a stanovuje práva a povinnosti žiadateľov a držiteľov takýchto schválení. V tejto podčasti odkazy na typové osvedčenia obsahujú typové osvedčenie a obmedzené typové osvedčenie.

21A.91 Klasifikácia zmien voči typovej konštrukcii

Zmeny v typovej konštrukcii sú klasifikované ako malé a závažné. „Malá zmena“ je zmena, ktorá nemá podstatnejší vplyv na hmotnosť, rovnováhu, pevnosť konštrukcie, spoľahlivosť, prevádzkové charakteristiky, hluk, vypúšťanie paliva, výfukové emisie alebo iné charakteristiky ovplyvňujúce letovú spôsobilosť výrobku. Bez toho, aby boli dotknuté ustanovenia 21A.19, všetky ostatné zmeny sú podľa tejto podčasti „závažné zmeny“. Závažné a malé zmeny sa schvaľujú v súlade s 21A.95 alebo 21A.97 a musia byť primerane označené.

21A.92 Oprávnenosť

a) Len držiteľ typového osvedčenia môže požiadať o schválenie závažnej zmeny typovej konštrukcie podľa tejto podčasti; všetci ostatní žiadatelia o schválenie závažnej zmeny sa riadia ustanoveniami podčasti E.

b) Každá fyzická alebo právnická osoba môže požiadať o schválenie malej zmeny typovej konštrukcie podľa tejto podčasti.

21A.93 Žiadosť

Žiadosť o schválenie zmeny typovej konštrukcie sa predloží vo forme a spôsobom, ktorý stanoví agentúra, a bude obsahovať:

a) Popis zmeny identifikujúci: 1. všetky časti typovej konštrukcie a schválených príručiek, ktoré sú zmenou ovplyvnené; a 2. technické podmienky osvedčovania a požiadavky na ochranu životného prostredia, ktoré musí zmena rešpektovať v súlade s 21A.101.

b) Identifikáciu akéhokoľvek opätovného overovania potrebného na preukázanie zhody zmeneného výrobku s príslušnými technickými podmienkami osvedčovania a požiadavkami na ochranu životného prostredia.

21A.95 Malé zmeny

Malé zmeny v typovej konštrukcii klasifikuje a schvaľuje buď:

a) agentúra; alebo

b) príslušná organizácia s povolením na projektovanie podľa postupu dohodnutého s agentúrou.

21A.97 Závažné zmeny

a) Žiadateľ o schválenie závažnej zmeny: 1. predloží agentúre zdôvodňujúce údaje spolu s akýmikoľvek potrebnými popisnými údajmi, ktoré sa majú zahrnúť do typovej konštrukcie; 2. preukáže, že zmena výrobku zodpovedá príslušným technickým podmienkam osvedčovania a požiadavkám na ochranu životného prostredia podľa 21A.101; 3. vyhlási, že preukázal zhodu s príslušnou základňou typového osvedčovania a požiadavkami na ochranu životného prostredia a objasní agentúre základ, na ktorom je takéto vyhlásenie postavené; a 4. ak je žiadateľ držiteľom príslušného povolenia organizácie na projektovanie, urobí vyhlásenie podľa pododseku a) bod 3 v súlade s ustanoveniami podčasti J; 5. musí splniť ustanovenia 21A.33 a prípadne 21A.35.

b) Schválenie závažnej zmeny v typovej konštrukcii sa obmedzí na to špecifické usporiadanie alebo usporiadania typovej konštrukcie, na ktoré sa zmena vzťahuje.

21A.101 Stanovenie príslušných technických podmienok osvedčovania a požiadaviek na ochranu životného prostredia

a) Žiadateľ o zmenu typového osvedčenia preukáže, že zmena výrobku zodpovedá predpisu letovej spôsobilosti, ktorý je uplatniteľný na zmenený výrobok a je platný ku dňu žiadosti o zmenu a s príslušnými požiadavkami na ochranu životného prostredia stanovenými v 21A.18.

b) Odlišne od ustanovení odseku a) môže žiadateľ preukázať, že zmenený výrobok zodpovedá skoršej zmene alebo doplnku predpisu letovej spôsobilosti definovanému v odseku a) a akejkoľvek inej technickej podmienke osvedčovania, ktorú agentúra považuje za priamo sa vzťahujúcu. Skoršia zmena alebo doplnok predpisu letovej spôsobilosti sa však nesmie vykonať skôr než príslušný kód letovej spôsobilosti, ktorý je formou odkazu začlenený v typovom osvedčení výrobku. Žiadateľ môže preukázať zhodu so skoršou zmenou alebo doplnkom predpisu letovej spôsobilosti ľubovoľne v tomto rozsahu: 1. Zmena, ktorú agentúra nepovažuje za závažnú. Pri stanovení či je špecifická zmena závažná posudzuje agentúra zmenu v súvislosti so všetkými predchádzajúcimi príslušnými konštrukčnými zmenami a všetkými príslušnými revíziami použiteľných technických podmienok osvedčovania začlenených v typovom osvedčení výrobku. Zmeny, ktoré spĺňajú jedno z nasledujúcich kritérií sa automaticky považujú za závažné: i) Zmeny všeobecného usporiadania alebo princípov konštrukcie. ii) Porušenie predpokladov použitých pre osvedčovanie výrobku. 2. Každá oblasť, časť alebo vybavenie, ktoré nie sú podľa agentúry zmenou ovplyvnené. 3. Každá oblasť, časť alebo vybavenie, ktoré sú podľa agentúry zmenou ovplyvnené a pri ktorých agentúra zistí, že dodržanie predpisu letovej spôsobilosti popísaného v odseku a) by podstatne neprispelo k bezpečnosti zmeneného výrobku alebo by bolo neúčelné.

c) Žiadateľ o zmenu týkajúcu sa lietadla (iného než je rotorové lietadlo) s maximálnou hmotnosťou 2 722 kg (6 000 lbs.) alebo menšou, alebo rotorového lietadla bez turbínového pohonu s maximálnou hmotnosťou 1 361 kg (3 000 lbs.) môže preukázať, že zmenený výrobok zodpovedá základni typového osvedčovania začlenenej formou odkazu v typovom osvedčení. Ak však agentúra zistí, že zmena je určitým spôsobom závažná, agentúra môže stanoviť zhodu so zmenou alebo doplnením predpisovej základne typového osvedčovania, ktorá je formou odkazu začlenená v typovom osvedčení a je platná ku dňu žiadosti, a s akoukoľvek technickou podmienkou osvedčovania, ktorú agentúra považuje za priamo sa vzťahujúcu, pokiaľ agentúra tiež nezistí, že takáto zmena alebo doplnok by podstatne neprispeli k bezpečnosti zmeneného výrobku alebo by boli neúčelné.

d) Ak agentúra zistí, že kód letovej spôsobilosti platný ku dňu žiadosti o zmenu nezabezpečuje dostatočné štandardy z hľadiska navrhovanej zmeny, žiadateľ môže splniť aj akékoľvek osobitné podmienky a zmeny alebo doplnky týchto podmienok, predpísané podľa ustanovení 21A.16B, aby bola zaručená úroveň bezpečnosti, ktorá bude rovnocenná úrovni stanovenej v kóde letovej spôsobilosti platnom ku dňu žiadosti o zmenu.

e) Žiadosť o zmenu typového osvedčenia pre veľké letúne a veľké rotorové lietadlá je účinná päť rokov a žiadosť o zmenu akéhokoľvek iného typového osvedčenia je účinná tri roky. V prípade, že zmena nebola schválená alebo je zrejmé, že nebude schválená v rámci časového limitu stanoveného v tomto pododseku, žiadateľ môže: 1. podať novú žiadosť o zmenu typového osvedčenia a musí splniť všetky ustanovenia odseku a) platné pre pôvodnú žiadosť o zmenu; alebo 2. požadovať predĺženie pôvodnej žiadosti a potom musí splniť ustanovenia odseku a) vzťahujúce sa k dátumu žiadosti zvolenému žiadateľom, ktorý však nie je skorší než dátum schválenia zmeny v rámci časového úseku stanoveného podľa tohto pododseku pre pôvodnú žiadosť o zmenu.

21A.103 Vydanie schválenia

a) Žiadateľ má nárok na schválenie závažnej zmeny typovej konštrukcie agentúrou po: 1. predložení vyhlásenia uvedeného v 21A.97 ods. a) bod 3); a 2. preukázaní, že: i) zmenený výrobok spĺňa príslušné technické podmienky osvedčovania a požiadavky na ochranu životného prostredia špecifikované v 21A.101; ii) akékoľvek nesplnené ustanovenia o letovej spôsobilosti sú kompenzované faktormi, ktoré poskytujú rovnocennú úroveň bezpečnosti; a iii) bezpečnosť výrobku, ktorého osvedčovanie sa požaduje, nie je ohrozená žiadnou črtou alebo charakteristikou.

b) Malá zmena typovej konštrukcie sa schváli len v súlade s 21A.95 ak sa preukáže, že zmenený výrobok spĺňa príslušné požiadavky na osvedčovanie špecifikované v 21A.101.

21A.105 Vedenie záznamov

Pre každú zmenu musí žiadateľ viesť všetky príslušné konštrukčné informácie, výkresy a testovacie správy, vrátane inšpekčných záznamov po teste zmeneného výrobku, aby boli k dispozícii agentúre, a musí ich uchovávať, aby mohol poskytnúť informácie potrebné na zaručenie zachovania letovej spôsobilosti a zhody zmeneného výrobku s príslušnými požiadavkami na ochranu životného prostredia.

21A.107 Pokyny pre zachovanie letovej spôsobilosti

a) Držiteľ schválenia malej zmeny typovej konštrukcie dodá aspoň jednu sadu prípadných súvisiacich variantov pokynov pre zachovanie letovej spôsobilosti výrobku, na ktorom sa malá zmena vykoná, vypracované v súlade s príslušnou základňou typového osvedčovania, každému známemu vlastníkovi jedného alebo niekoľkých lietadiel, motorov alebo vrtúľ zahŕňajúcich malú zmenu, pri ich dodávke alebo vydaní prvého osvedčenia o letovej spôsobilosti pre príslušné lietadlo, podľa toho, čo nastane neskôr a potom na požiadanie sprístupní tieto varianty pokynov každej osobe, od ktorej sa vyžaduje dodržiavanie podmienok stanovených v pokynoch.

b) Okrem toho zmeny uvedených variantov pokynov pre zachovanie letovej spôsobilosti budú k dispozícii všetkým známym užívateľom výrobku, na ktorom sa vykonala zmena, a na požiadanie sa poskytnú k dispozícii každej osobe, od ktorej sa vyžaduje dodržiavanie ktoréhokoľvek z takých pokynov.

21A.109 Povinnosti a označenie EPA

Držiteľ schválenia malej zmeny typovej konštrukcie musí:

a) plniť povinnosti stanovené v 21A.4, 21A.105 a 21A.107; a

b) špecifikovať označenie, vrátane písmen EPA (ďalej „Európske schválenie konštrukčnej časti“), v súlade s 21A.804 ods. a).

PODČASŤ E - DOPLNKOVÉ TYPOVÉ OSVEDČENIA

21A.111 Rozsah platnosti

Táto podčasť stanovuje postup schvaľovania závažných zmien typovej konštrukcie podľa postupov schvaľovania doplnkových osvedčení a stanovuje práva a povinnosti žiadateľov a držiteľov takých schválení.

21A.112 Oprávnenosť

Každá fyzická alebo právnická osoba („organizácia“), ktorá preukáže alebo sa nachádza v procese preukazovania svojej spôsobilosti podľa 21A.112B, môže požiadať o doplnkové typové osvedčenie podľa podmienok stanovených v tejto podčasti.

21A.112B Preukázanie spôsobilosti

a) Ktorákoľvek organizácia požadujúca doplnkové typové osvedčenie preukáže svoju spôsobilosť vlastníctvom povolenia projekčnej organizácie vydaného agentúrou v súlade s podčasťou J.

b) Odlišne od ustanovenia odseku a), môže žiadateľ ako alternatívu postupu preukázania svojej spôsobilosti, požiadať agentúru o písomný súhlas s používaním postupov, pri ktorých uvedie špecifické konštrukčné praktiky, zdroje a sled činností, ktoré sú potrebné na zabezpečenie zhody s touto podčasťou.

21A.113 Žiadosť o doplnkové typové osvedčenie

a) Žiadosť o doplnkové typové osvedčenie sa predloží vo forme a spôsobom, ktorý stanoví agentúra.

b) Žiadosť o doplnkové typové osvedčenie musí obsahovať popisy a údaje požadované podľa 21A.93. Okrem toho musí taká žiadosť obsahovať dôkaz o tom, že informácie, na ktorých je žiadosť založená, zodpovedajú vlastným zdrojom žiadateľa alebo dohode s držiteľom typového osvedčenia.

21A.114 Preukázanie zhody

Každý žiadateľ o doplnkové typové osvedčenie musí dodržať podmienky stanovené v 21A.97.

21A.115 Vydanie doplnkového typového osvedčenia

Žiadateľ má nárok na to, aby mu agentúra vydala doplnkové typové osvedčenie výrobku potom, čo:

a) dodržal podmienky 21A.13 ods. a);

b) preukázal svoju spôsobilosť v súlade s 21A.112B;

c) ak, podľa 21A.113 ods. b), žiadateľ uzavrel dohodu s držiteľom typového osvedčenia: 1. držiteľ typového osvedčenia oznámil, že nemá žiadne technické námietky voči informáciám predloženým podľa 21A.93; a 2. držiteľ typového osvedčenia sa dohodol s držiteľom doplnkového typového osvedčenia na splnení všetkých záväzkov týkajúcich sa zachovania letovej spôsobilosti zmeneného výrobku prostredníctvom dodržania ustanovení podľa 21A.44 a 21A.118A.

21A.116 Prenosnosť

Doplnkové typové osvedčenie sa môže preniesť len na fyzickú alebo právnickú osobu, ktorá je schopná prevziať povinnosti podľa 21A.118A a na tento účel preukázala svoju spôsobilosť podľa kritérií stanovených v 21A.112B.

21A.117 Zmeny tej časti výrobku, na ktorú sa vzťahuje doplnkové typové osvedčenie

a) Malé zmeny tej časti výrobku, na ktorú sa vzťahuje doplnkové typové osvedčenie, sa klasifikujú a schvaľujú v súlade s podčasťou D.

b) Každá závažná zmena tej časti výrobku, na ktorú sa vzťahuje doplnkové typové osvedčenie, sa schvaľuje ako samostatné doplnkové typové osvedčenie v súlade s touto podčasťou.

c) Odlišne od odseku b) môže byť schválená závažná zmena tej časti výrobku, na ktorú sa vzťahuje doplnkové typové osvedčenie, predložená samotným držiteľom doplnkového typového osvedčenia ako zmena existujúceho doplnkového typového osvedčenia.

21A.118A Povinnosti a označenie EPA

Držiteľ doplnkového typového osvedčenia musí:

a) plniť povinnosti: 1. stanovené v 21A.3, 21A.3B, 21A.4, 21A.105, 21A.119 a 21A.120; 2. vyplývajúce zo spolupráce s držiteľom typového osvedčenia podľa 21A.115 ods. c) bod 2); a na účely stáleho plnenia kritérií 21A.112B

b) špecifikovať označenie vrátane písmen EPA, v súlade s 21A.804 ods. a).

21A.118B Obdobie platnosti a ďalšia platnosť

a) Doplnkové typové osvedčenie sa vydáva na časovo neobmedzené obdobie. Ostáva platné pod podmienkou, že: 1. držiteľ dodržiava ustanovenia tejto časti; a 2. osvedčenie nebolo odobraté alebo zrušené podľa príslušných administratívnych postupov stanovených agentúrou.

b) Po odobratí alebo zrušení sa doplnkové typové osvedčenie vráti agentúre.

21A.119 Príručky

Držiteľ doplnkového typového osvedčenia zhotovuje, uchováva a aktualizuje originály všetkých variantov príručiek vyžadovaných príslušnou základňou typového osvedčovania a požiadavky na výrobok z hľadiska ochrany životného prostredia, nevyhnutných vzhľadom na zapracovanie zmien, zavedených na základe doplnkového typového osvedčenia, a na požiadanie poskytne agentúre tieto príručky.

21A.120 Pokyny pre zachovanie letovej spôsobilosti

a) Držiteľ doplnkového typového osvedčenia pre lietadlo, motor alebo vrtuľu dodá aspoň jednu sadu príslušných variantov pokynov pre zachovanie letovej spôsobilosti, vypracovaných v súlade s príslušnou základňou typového osvedčovania každému známemu vlastníkovi jedného alebo niekoľkých lietadiel, motorov alebo vrtúľ, ktoré vykazujú znaky doplnkového typového osvedčenia, pri ich dodávke alebo vydaní prvého osvedčenia o letovej spôsobilosti pre príslušné lietadlo, podľa toho, čo nastane neskôr a potom poskytne na požiadanie k dispozícii tieto varianty pokynov každej osobe, od ktorej sa vyžaduje dodržiavanie uvedených pokynov. Dostupnosť niektorých príručiek alebo variantov pokynov pre zachovanie letovej spôsobilosti, ktoré sa týkajú generálnej revízie alebo inej formy väčšej údržby, sa môže oneskoriť až do doby, kým výrobok nebol uvedený do prevádzky, no musia byť dostupné predtým, než ktorýkoľvek výrobok dosiahne príslušný počet letových hodín alebo cyklov.

b) Okrem toho, zmeny týchto variantov pokynov pre zachovanie letovej spôsobilosti budú k dispozícii všetkým známym užívateľom výrobku vykazujúceho znaky doplnkového typového osvedčenia a na požiadanie sa poskytnú k dispozícii každej osobe, od ktorej sa vyžaduje dodržiavanie uvedených pokynov. Agentúre sa predloží program, ktorý bude popisovať spôsob distribúcie zmien variantov pokynov pre zachovanie letovej spôsobilosti.

PODČASŤ F - VÝROBA BEZ POVOLENIA ORGANIZÁCIE NA VÝROBU

21A.121 Rozsah platnosti

a) Táto podčasť definuje postup preukázania zhody s príslušnými konštrukčnými údajmi výrobku, časti alebo zariadenia, ktoré sa majú vyrábať bez povolenia organizácie na výrobu podľa podčasti G.

b) Táto podčasť stanovuje pravidlá vzťahujúce sa k povinnostiam výrobcu výrobku, časti alebo zariadenia, vyrobených podľa tejto podčasti.

21A.122 Oprávnenosť

Ktorákoľvek fyzická alebo právnická osoba môže požiadať o súhlas s preukázaním zhody jednotlivého výrobku, časti alebo zariadenia podľa tejto podčasti ak:

a) je držiteľom povolenia týkajúceho sa konštrukcie takého výrobku, časti alebo zariadenia alebo o také povolenie požiadala, alebo

b) zabezpečila uspokojivú koordináciu medzi výrobou a projektovaním pomocou zodpovedajúcej dohody so žiadateľom o schválenie takej konštrukcie alebo s jeho držiteľom.

21A.124 Žiadosť

a) Každá žiadosť o písomný súhlas s preukázaním zhody jednotlivého výrobku, časti alebo zariadenia podľa tejto podčasti sa zhotoví vo forme a spôsobom, ktorý stanoví príslušný orgán.

b) Taká žiadosť musí obsahovať: 1. dôkaz, ktorým prípadne preukáže, že i) vydanie povolenia organizácie na výrobu podľa podčasti G by bolo nevhodné; alebo ii) osvedčenie alebo schválenie výrobku, časti alebo zariadenia podľa tejto podčasti je podmienené vydaním povolenia organizácii na výrobu podľa podčasti G. 2. prehľad informácií vyžadovaných podľa 21A.125 ods. b).

21A.125 Vydanie písomného súhlasu

Žiadateľ má nárok na písomný súhlas, vydaný príslušným orgánom, na preukázanie zhody s príslušnými konštrukčnými údajmi jednotlivých výrobkov, častí a zariadení podľa tejto podčasti po:

a) zriadení systému kontroly výroby, ktorým zaručí, že každý výrobok, časť alebo vybavenie sa budú zhodovať s príslušnými konštrukčnými údajmi a je zaručená ich bezpečná prevádzka.

b) predložení príručky, ktorá obsahuje: 1. popis systému kontroly výroby vyžadovaný podľa odseku a), 2. popis prostriedkov skúšania systému kontroly výroby, 3. popis testov podľa 21A.127 a 21A.128 a mená osôb oprávnených na účely 21A.130 ods. a).

c) dôkaz o tom, že je schopný poskytnúť pomoc v súlade s 21A.3 a 21A.129 ods. d).

21A.125B Zistenia

a) Ak sa zistí objektívny dôkaz preukazujúci nezhodu držiteľa písomného súhlasu s príslušnými požiadavkami tejto časti, zistenie sa klasifikuje takto: 1. zistením úrovne jedna je každá nezhoda s touto časťou, ktorá by viedla k nekontrolovanej nezhode s príslušnými konštrukčnými údajmi a ktorá by mohla mať vplyv na bezpečnosť lietadla; 2. zistením úrovne dva je každá nezhoda s touto časťou, ktorá nie je klasifikovaná ako úroveň jedna.

b) Zistením úrovne tri je každá skutočnosť, ktorá by mohla dokázateľne spôsobiť problémy, ktoré by mohli viesť k nezhode podľa odseku a).

c) Po prijatí oznámenia o zisteniach v súlade s 21B.143: 1. v prípade zistenia úrovne jedna, držiteľ písomného súhlasu do 21 pracovných dní po písomnom potvrdení zistenia k spokojnosti príslušného úradu preukáže, že podnikol nápravné opatrenie; 2. v prípade zistenia úrovne dva musí byť obdobie na nápravné opatrenie poskytnuté príslušným orgánom primerané povahe zistenia, no v žiadnom prípade nesmie byť spočiatku dlhšie než šesť mesiacov. Za určitých okolností a v závislosti na povahe zistenia môže príslušný orgán predĺžiť šesťmesačné obdobie na základe uspokojivého plánu nápravného opatrenia, dohodnutého s príslušným orgánom. 3. Zistenie úrovne tri nevyžaduje od držiteľa písomného súhlasu prijatie okamžitého opatrenia.

d) V prípade zistenia úrovne jedna alebo dva, písomný súhlas môže byť čiastočne alebo úplne obmedzený, jeho platnosť pozastavená alebo môže byť zrušený podľa 21B.145. Držiteľ písomného súhlasu včas potvrdí prijatie rozhodnutia o obmedzení, pozastavení platnosti alebo zrušení písomného súhlasu.

21A.125C Obdobie platnosti a ďalšia platnosť

a) Písomný súhlas sa vydáva na obmedzený čas, ktorý nesmie byť dlhší ako jeden rok. Ostáva platný, ak: 1. držiteľ písomného súhlasu nie je schopný preukázať zhodu s príslušnými požiadavkami tejto podčasti; alebo 2. neexistuje dôkaz, že výrobca nemôže zachovať uspokojivú kontrolu výroby výrobkov, častí alebo zariadení podľa dohody; alebo 3. výrobca už naďalej nespĺňa požiadavky 21A.122; alebo 4. nebol písomný súhlas odobratý, zrušený podľa 21B.145 alebo jeho platnosť neskončila.

b) Po odobratí, zrušení alebo skončení platnosti sa písomný súhlas vráti príslušnému orgánu.

21A.126 Systém kontroly výroby

a) Systém kontroly výroby vyžadovaný podľa 21A.125 musí obsahovať prostriedky, ktorými sa zabezpečí, že: 1. dodávané materiály a nakupované alebo subdodávateľsky vyrobené časti použité vo finálnom výrobku zodpovedajú príslušným konštrukčným údajom; 2. dodávané materiály a nakupované alebo subdodávateľsky vyrobené časti sú primerane identifikované; 3. procesy, výrobné techniky a metódy montáže, ktoré majú vplyv na kvalitu a bezpečnosť finálneho výrobku sú vykonávané v súlade so špecifikáciami schválenými príslušným orgánom; 4. konštrukčné zmeny, vrátane náhrady materiálov, boli schválené podľa podčasti D alebo E a skontrolované predtým, než boli začlenené do finálneho výrobku.

b) Systém kontroly výroby vyžadovaný podľa 21A.125 ods. a) musí byť tiež taký, aby zabezpečil, že: 1. spracovávané časti sa overujú z hľadiska zhody s príslušnými konštrukčnými údajmi v miestach vo výrobe, v ktorých sa môžu vykonať presné zistenia; 2. materiály, ktoré sa môžu poškodiť alebo znehodnotiť, sú vhodne skladované a primerane chránené; 3. aktuálne konštrukčné výkresy sú ľahko prístupné výrobnému a kontrolnému personálu a sú v prípade potreby používané; 4. odmietnuté materiály a časti sa oddelia a označia spôsobom, ktorý vylúči ich inštalovanie vo finálnom výrobku; 5. materiály a časti, ktoré sa zadržia kvôli odchýlkam od špecifikácií, ktoré sa mali inštalovať vo finálnom výrobku, sa podrobia schválenému konštrukčnému a výrobnému revíznemu postupu. Materiály a časti určené týmto postupom ako použiteľné sa vhodne označia a znovu sa skontrolujú, ak je potrebné ich dodatočné opracovanie alebo oprava. Materiály a časti odmietnuté týmto postupom sa označia a odstránia, aby bolo zabezpečené, že nebudú inštalované vo finálnom výrobku; 6. sa vedú záznamy zhotovené v rámci systému kontroly výroby, ktoré sú podľa možnosti označené dokončeným výrobkom alebo časťou a výrobca ich uchová, aby mohol poskytnúť informácie potrebné na zabezpečenie zachovania letovej spôsobilosti výrobku.

21A.127 Testy: lietadlo

a) Každý výrobca lietadla vyrobeného podľa tejto podčasti musí zaviesť schválený výrobný postup s letovými a pozemnými testmi a kontrolné formuláre a v súlade s týmito formulármi testovať každé vyrobené lietadlo tak, aby mohla byť v príslušnom rozsahu stanovená zhoda s ustanoveniami 21A.125 ods. a).

b) Každý výrobný testovací postup zahŕňa minimálne nasledujúce: 1. kontrolu ovládacích vlastností; 2. kontrolu letového výkonu (s použitím normálnych prístrojov lietadla); 3. kontrolu správnej funkcie všetkých zariadení a systémov lietadla a ich fungovania; 4. kontrolu správneho označenia všetkých prístrojov a správneho inštalovania štítkov a požadovaných letových príručiek po letovom teste; 5. kontrolu prevádzkových charakteristík lietadla na zemi; 6. kontrolu akýchkoľvek iných položiek charakteristických pre testované lietadlo.

21A.128 Testy: motory a vrtule

Každý výrobca motorov alebo vrtúľ vyrobených podľa tejto podčasti musí každý motor alebo vrtuľu nastaviteľnú počas letu podrobiť dostatočnému funkčnému testu podľa dokumentácie držiteľa týkajúcej sa typového osvedčenia, aby zistil či správne pracujú v prevádzkovom rozsahu, pre ktorý boli typovo osvedčované, aby mohla byť v príslušnom rozsahu stanovená zhoda s ustanoveniami 21A.125 ods. a).

21A.129 Povinnosti výrobcu

Každý výrobca výrobku, časti alebo zariadenia, ktoré sa vyrábajú podľa tejto podčasti:

a) poskytne každý výrobok, časť alebo vybavenie k dispozícii príslušnému orgánu na inšpekciu;

b) uchováva v mieste výroby technické údaje a výkresy potrebné na zistenie, či výrobok zodpovedá príslušným konštrukčným údajom;

c) udržiava systém kontroly výroby, ktorý zabezpečí, aby každý výrobok, časť alebo vybavenie zodpovedali príslušným konštrukčným údajom a nachádzali sa v stave zaručujúcom bezpečnú prevádzku;

d) poskytuje pomoc držiteľovi typového osvedčenia, obmedzeného typového osvedčenia alebo schválenia konštrukcie pri všetkých opatreniach vzťahujúcich sa k vyrobeným výrobkom, častiam alebo vybaveniu z hľadiska zachovania letovej spoľahlivosti;

e) v záujme bezpečnosti zavedie a bude udržiavať vnútorný systém hlásenia udalostí, ktorý umožní zber a vyhodnotenie hlásení, aby sa mohli identifikovať nepriaznivé trendy alebo odstrániť nedostatky a vyšetriť udalosti podliehajúce oznamovacej povinnosti. Tento systém bude obsahovať hodnotenie príslušných informácií týkajúcich sa udalostí a ďalšie postúpenie príslušných informácií.

f) 1. Držiteľovi typového osvedčenia, obmedzeného typového osvedčenia alebo schválenia konštrukcie oznámi všetky prípady, keď boli u výrobkov, častí alebo zariadení uvoľnených výrobcom následne zistené odchýlky od príslušných konštrukčných údajov, a vyšetrí ich spolu s držiteľom typového osvedčenia, obmedzeného typového osvedčenia alebo schválenia konštrukcie, aby boli identifikované tie odchýlky, ktoré by mohli viesť k nebezpečnému stavu. 2. Agentúre a príslušnému orgánu členského štátu oznámi odchýlky, ktoré by mohli viesť k nebezpečnému stavu identifikovanému podľa pododseku 1. Také hlásenia sa robia vo forme a spôsobom stanovenými agentúrou podľa 21A.3 ods. b) bod 2) alebo schválenými príslušným orgánom členského štátu. 3. Ak výrobca koná ako dodávateľ inej výrobnej organizácie oznámi tejto inej organizácii všetky prípady, keď výrobky, časti alebo vybavenie postúpil tejto inej organizácii a neskoršie bolo zistené, že majú prípadné odchýlky od príslušných konštrukčných údajov.

21A.130 Vyhlásenie zhody

a) Každý výrobca výrobku, časti alebo zariadenia vyrobených podľa tejto podčasti dodá vyhlásenie zhody, EASA formulár 52, za úplné lietadlo alebo formulár 1 za ostatné výrobky, časti alebo vybavenie (pozri doplnok). Toto vyhlásenie podpíše oprávnená osoba, ktorá zastáva zodpovedné miesto vo výrobnej organizácii.

b) Vyhlásenie zhody musí obsahovať: 1. za každý výrobok, časť alebo vybavenie vyhlásenie, že výrobok, časť alebo vybavenie zodpovedajú schváleným konštrukčným údajom a nachádzajú sa v stave zaručujúcom bezpečnú prevádzku; 2. za každé lietadlo vyhlásenie, že lietadlo bolo skontrolované na zemi a za letu v súlade s 21A.127 ods. a); a 3. za každý motor alebo vrtuľu nastaviteľnú počas letu vyhlásenie, že motor alebo vrtuľu podrobil výrobca záverečnému funkčnému testu v súlade s 21A.128 a dodatočne v prípade motorov, že podľa údajov poskytnutých držiteľom typového osvedčenia motora je každý úplný motor zhodný s príslušnými emisnými požiadavkami platnými ku dňu výroby motora.

c) Každý výrobca takého výrobku, časti alebo zariadenia: 1. pri prvom prevedení vlastníctva takého výrobku, časti alebo zariadenia; alebo 2. pri žiadosti o prvé vydanie osvedčenia o letovej spôsobilosti lietadla; alebo 3. pri žiadosti o prvé vydanie dokumentu letovej spôsobilosti pre motor, vrtuľu, časť alebo vybavenie, predloží aktuálne vyhlásenie zhody, ktorého platnosť overí príslušný orgán.

d) Príslušný orgán overí platnosť protipodpisom vyhlásenia zhody, ak po kontrole zistí, že výrobok, časť alebo vybavenie zodpovedajú príslušným konštrukčným údajom a nachádzajú sa v stave zaručujúcom bezpečnú prevádzku.

PODČASŤ G - POVOLENIE ORGANIZÁCIE NA VÝROBU

21A.131 Rozsah platnosti

Táto podčasť stanovuje:

a) postup vydania povolenia na výrobu pre výrobnú organizáciu, preukazujúceho zhodu výrobku, časti alebo zariadenia s príslušnými konštrukčnými údajmi;

b) pravidlá týkajúce sa práv a povinností žiadateľa o také povolenie alebo pre držiteľov takých povolení.

21A.133 Oprávnenosť

Každá fyzická alebo právnická osoba („organizácia“) má právo požiadať o povolenie podľa tejto podčasti. Žiadateľ musí:

a) pre vymedzený rozsah práce zdôvodniť, že povolenie podľa tejto podčasti je primerané na účel preukázania zhody so špecifickou konštrukciou;

b) byť držiteľom schválenia takej špecifickej konštrukcie alebo žiadateľom o také schválenie;

c) mať so žiadateľom alebo držiteľom schválenia takej špecifickej konštrukcie pomocou vhodného systému, zabezpečenú uspokojivú koordináciu medzi výrobou a projektovaním.

21A.134 Žiadosť

Každá žiadosť o povolenie organizácie na výrobu sa podáva príslušnému orgánu vo forme a spôsobom stanovenými príslušným orgánom a musí obsahovať hlavné črty informácií vyžadovaných podľa 21A.143 a podmienky povolenia podľa 21A.151.

21A.135 Vydanie povolenia organizácie na výrobu

Organizácia má nárok na povolenie na výrobu vydané príslušným orgánom, keď preukázala splnenie príslušných požiadaviek podľa tejto podčasti.

21A.139 Systém kvality

a) Výrobná organizácia musí preukázať, že zaviedla a môže udržiavať systém kvality. Systém kvality musí byť zdokumentovaný. Tento systém kvality musí byť taký, aby organizácia mohla zaručiť, že každý výrobok, časť alebo vybavenie vyrobené organizáciou alebo jej partnermi, alebo dodané subdodávateľsky zmluvnými stranami, zodpovedá príslušným konštrukčným údajom a nachádza sa v stave zaručujúcom bezpečnú prevádzku, a teda mohla uplatňovať výsadné práva stanovené v 21A.163.

b) Systém kvality musí obsahovať: 1. postup, pokiaľ je v rozsahu povolenia žiadúci, pre: i) vydanie, schválenie alebo zmenu dokumentu; ii) audit a kontrolu na posúdenie dodávateľa a subdodávateľa; iii) overenie, že dodávané časti, materiály a vybavenie, vrátane odberateľmi týchto výrobkov dodaných nových alebo použitých položiek, zodpovedajú príslušným konštrukčným údajom; iv) identifikáciu a zistiteľnosť; v) výrobné procesy; vi) inšpekciu a testovanie, vrátane letových testov v rámci výroby; vii) kalibráciu nástrojov, prípravkov a testovacieho zariadenia; viii) kontrolu nezhodných položiek; ix) koordináciu letovej spôsobilosti so žiadateľom o schválenie konštrukcie alebo držiteľom schválenia; x) zhotovenie a uchovávanie záznamov; xi) spôsobilosť a kvalifikáciu personálu; xii) vydanie dokumentov letovej spôsobilosti; xiii) manipuláciu, skladovanie a balenie; xiv) vnútorné audity kvality a vyplývajúce nápravné opatrenia; xv) prácu v rámci podmienok povolenia vykonávanú na ktoromkoľvek inom mieste než sú schválené prevádzkové zariadenia; xvi) prácu vykonávanú po ukončení výroby, ale pred dodaním, na udržanie lietadla v stave zaručujúcom bezpečnú prevádzku; ▼M4 xvii) Vydanie letového povolenia a schválenie súvisiacich letových podmienok. ▼B Kontrolné postupy musia obsahovať špecifické ustanovenia pre akékoľvek kritické časti. 2. nezávislú funkciu zabezpečenia kvality na monitorovanie zhody a primeranosti zdokumentovaných postupov systému kvality. Toto monitorovanie musí obsahovať systém spätného podávania správ osobe alebo skupine osôb uvedených v 21A.145 ods. c) bod 2) a nakoniec manažérovi uvedenému v 21A.145 ods. c) bod 1), aby boli v prípade potreby zabezpečené nápravné opatrenia.

21A.143 Popis

a) Organizácia predloží príslušnému orgánu popis výrobnej organizácie, v ktorom poskytne tieto informácie: 1. potvrdenie podpísané zodpovedným manažérom, že popis výrobnej organizácie a akékoľvek sprievodné príručky, ktoré definujú zhodu organizácie s povolením s touto podčasťou, budú vždy dodržané; 2. tituly a mená manažérov uznaných príslušným orgánom v súlade s 21A.145 ods. c) bod 2); 3. povinnosti a zodpovednosť manažérov podľa 21A.145 ods. c) bod 2), vrátane záležitostí, o ktorých môžu priamo rokovať s príslušným orgánom v mene organizácie; 4. organizačná schéma s údajmi o prislúchajúcej zodpovednosti manažérov podľa požiadaviek 21A.145 ods. c) bod 1) a 2); 5. zoznam personálu vykonávajúceho osvedčovanie podľa 21A.145 ods. d); 6. všeobecný popis zdrojov pracovnej sily; 7. všeobecný popis prevádzkových zariadení nachádzajúcich sa na každej adrese uvedenej v osvedčení o povolení organizácie (-í) na výrobu; 8. všeobecný popis rozsahu práv výrobnej/ých organizácie/í, zodpovedajúci podmienkam povolenia; 9. postup oznamovania organizačných zmien príslušnému orgánu; 10. postup zmeny a doplnenia popisu výrobnej organizácie; 11. popis systému kvality a postupy podľa požiadaviek 21A.139 ods. b) bod 1); 12. zoznam cudzích podnikov uvedených 21A.139 ods. a).

b) Popis výrobnej organizácie sa podľa potreby zmení a doplní tak, aby obsahoval aktualizované popisné údaje, a kópie zmien a doplnkov sa poskytnú príslušnému orgánu.

21A.145 Požiadavky na povolenie

Výrobná organizácia musí na základe informácií predložených v súlade s 21A.143 preukázať, že:

a) vzhľadom na všeobecné požiadavky na povolenie sú prevádzkové zariadenia, pracovné podmienky, vybavenie a nástroje, procesy a príslušné materiály, počet a spôsobilosť pracovníkov a celková organizácia primerané z hľadiska plnenia povinností podľa 21A.165;

b) vzhľadom na všetky údaje týkajúce sa letovej spôsobilosti, hluku, vypúšťania paliva a výfukových emisií: 1. dostala výrobná organizácia také údaje od agentúry a od držiteľa alebo žiadateľa o typové osvedčenie, obmedzené typové osvedčenie alebo schválenie konštrukcie, aby mohla stanoviť zhodu s príslušnými konštrukčnými údajmi; 2. výrobná organizácia zaviedla postup, ktorý zabezpečí, že údaje týkajúce sa letovej spôsobilosti, hluku, vypúšťania paliva a výfukových emisií budú správne zaradené do jej výrobných údajov; 3. také údaje sa budú aktualizovať a budú prístupné každému pracovníkovi, ktorý potrebuje prístup k údajom, aby mohol plniť svoje povinnosti.

c) vzhľadom na vedenie a personál: 1. Bol výrobnou organizáciou menovaný manažér, ktorý bude zodpovedný voči príslušnému orgánu. Jeho zodpovednosť v rámci organizácie spočíva v tom, že zabezpečuje, aby celá výroba prebiehala podľa požadovaných noriem a aby výrobná organizácia zodpovedala údajom a postupom uvedeným v popise podľa 21A.143. 2. Bola výrobnou organizáciou menovaná osoba alebo skupina osôb s príslušným oprávnením, ktorá zabezpečí zhodu organizácie s požiadavkami tejto časti. Také osoby budú konať pod priamym dohľadom zodpovedného manažéra uvedeného v pododseku 1. Menované osoby musia preukázať príslušné znalosti, vzdelanie a skúsenosti s plnením svojich povinností. 3. Personálu na všetkých úrovniach bola poskytnutá dostatočná právomoc tak, aby mohol plniť svoje pridelené povinnosti a že existuje plná a účinná koordinácia v rámci výrobnej organizácie z hľadiska záležitostí týkajúcich sa letovej spôsobilosti, hluku, vypúšťania paliva a výfukových emisií.

d) Vzhľadom na personál vykonávajúci osvedčovanie, oprávnený výrobnou organizáciou podpisovať každý dokument vydaný podľa 21A.163 v rozsahu alebo podmienkach povolenia: 1. znalosti, vzdelanie (vrátane iných funkcií v organizácii) a skúsenosti personálu vykonávajúceho osvedčovanie sú primerané plneniu ich pridelených povinností; 2. výrobná organizácia vedie záznamy všetkých pracovníkov personálu vykonávajúceho osvedčovanie, ktoré obsahujú údaje v rozsahu ich oprávnenia; 3. personál vykonávajúci osvedčovanie dostal podklady v rozsahu svojho oprávnenia.

21A.147 Zmeny v povolenej organizácii na výrobu

a) Po vydaní povolenia organizácii na výrobu každú zmenu v povolenej organizácii na výrobu, ktorá je podstatná z hľadiska preukázania zhody alebo z hľadiska letovej spôsobilosti a charakteristík týkajúcich sa hluku, vypúšťania paliva a výfukových emisií výrobku, časti alebo zariadenia, najmä zmenu systému kvality, musí schváliť príslušný orgán. Žiadosť o povolenie pre organizáciu sa písomne predloží príslušnému orgánu a pred realizáciou zmeny príslušnému orgánu preukáže, že bude naďalej plniť ustanovenia tejto podčasti.

b) Príslušný orgán stanoví podmienky, podľa ktorých môže organizácia s povolením na výrobu konať podľa tejto podčasti v priebehu takých zmien, ak príslušný orgán nezistí, že by platnosť povolenia mala byť pozastavená.

21A.148 Zmeny miesta

Zmena miesta výrobných zariadení organizácie s povolením na výrobu sa považuje za významnú a preto musí zodpovedať podmienkam 21A.147.

21A.149 Prenosnosť

Povolenie organizácie na výrobu nie je prenosné okrem prípadu, že je výsledkom zmeny vlastníctva, ktorá sa považuje za významnú na účely 21A.147.

21A.151 Podmienky povolenia

V podmienkach povolenia je uvedený rozsah práce a/alebo výrobky alebo kategórie častí a zariadení, na ktoré môže držiteľ uplatňovať svoje výsadné práva podľa 21A.163.

Tieto podmienky sa vydajú ako časť povolenia organizácie na výrobu.

21A.153 Zmeny podmienok povolenia

Každú zmenu podmienok povolenia schvaľuje príslušný orgán. Žiadosť o zmenu podmienok povolenia sa podáva vo forme a spôsobom, ktoré stanoví príslušný orgán. Žiadateľ musí spĺňať príslušné požiadavky tejto podčasti.

21A.157 Prešetrenia

Výrobná organizácia musí prijať opatrenia, ktoré príslušnému orgánu umožnia vykonať akékoľvek prešetrenia, vrátane prešetrení u partnerov a subdodávateľov, potrebné na stanovenie zhody a zachovania zhody s príslušnými požiadavkami tejto podčasti.

21A.158 Zistenia

a) Ak sa zistí objektívny dôkaz preukazujúci nezhodu držiteľa povolenia organizácie na výrobu s príslušnými požiadavkami tejto časti, zistenia sa klasifikujú takto: 1. zistením úrovne jedna je každá nezhoda s touto časťou, ktorá by mohla viesť k nekontrolovanej nezhode s príslušnými konštrukčnými údajmi a ktorá by mohla mať vplyv na bezpečnosť lietadla; 2. zistením úrovne dva je každá nezhoda s touto časťou, ktorá nie je klasifikovaná ako zistenie úrovne jedna.

b) Zistením úrovne tri je každá skutočnosť, ktorá by mohla dokázateľne spôsobiť problémy, ktoré by mohli viesť k nezhode podľa odseku a).

c) Po prijatí oznámenia o zisteniach v súlade s 21B.225: 1. v prípade zistenia úrovne jedna, držiteľ povolenia organizácie na výrobu do 21 pracovných dní po písomnom potvrdení zistenia k spokojnosti príslušného úradu preukáže, že podnikol nápravné opatrenie; 2. v prípade zistenia úrovne dva musí byť obdobie na nápravné opatrenie poskytnuté príslušným orgánom primerané povahe zistenia, no v žiadnom prípade nesmie byť spočiatku dlhšie než šesť mesiacov. Za určitých okolností a v závislosti na povahe zistenia môže príslušný orgán predĺžiť šesťmesačné obdobie na základe uspokojivého plánu nápravného opatrenia, dohodnutého s príslušným orgánom; 3. zistenie úrovne tri nevyžaduje od držiteľa povolenia organizácie na výrobu prijatie okamžitého opatrenia.

d) V prípade zistenia úrovne jedna alebo dva, povolenie organizácie na výrobu môže byť čiastočne alebo úplne obmedzené, jeho platnosť pozastavená alebo môže byť zrušené podľa 21B.245. Držiteľ povolenia organizácie na výrobu včas potvrdí prijatie rozhodnutia o obmedzení, pozastavení platnosti alebo zrušení povolenia.

21A.159 Obdobie platnosti a ďalšia platnosť

a) Povoleniešorganizácie na výrobu sa vydáva na neobmedzený čas. Stráca platnosť, ak: 1. výrobná organizácia nie je schopná preukázať zhodu s príslušnými požiadavkami tejto podčasti; alebo 2. príslušnému orgánu držiteľ alebo ktorýkoľvek z jeho partnerov alebo subdodávateľov zabráni vykonávať prešetrenia v súlade s 21A.157; alebo 3. existuje dôkaz, že výrobná organizácia nemôže zachovať uspokojivú kontrolu výroby výrobkov, častí alebo zariadení v rámci povolenia; alebo 4. výrobná organizácia už nespĺňa požiadavky 21A.133; alebo 5. osvedčenie bolo odobraté alebo zrušené podľa 21B.245.

b) Po odobratí alebo zrušení sa osvedčenie vráti príslušnému orgánu.

21A.163 Výsadné práva

Podľa podmienok povolenia vydaného v súlade s 21A.135 môže držiteľ povolenia organizácie na výrobu:

a) vykonávať výrobné činnosti podľa tejto časti;

b) v prípade úplného lietadla a po predložení vyhlásenia zhody (EASA formulár 52) podľa 21A.174 bez ďalšieho preukazovania získať osvedčenie o letovej spôsobilosti lietadla a hlukové osvedčenie;

c) v prípade ostatných výrobkov, častí alebo zariadení, bez ďalšieho preukazovania vystaviť úradné uvoľňovacie osvedčenia (EASA formulár 1) ►M1 ————— ◄ ;

d) udržiavať nové lietadlo, ktoré vyrobil a z hľadiska údržby vystaviť osvedčenie o uvoľnení do prevádzky (EASA formulár 53);

▼M4

e) Podľa postupov dohodnutých s jeho príslušným orgánom pre výrobu, v prípade lietadla, ktoré vyrobil, a ak výrobná organizácia sama na základe schválenia výrobnej organizácie (Production Organisation Approval – POA) kontroluje konfiguráciu lietadla a osvedčuje zhodu s návrhovými podmienkami schválenými pre let, vydávať letové povolenie v súlade s článkom 21A.711 písm. c) vrátane schválenia letových podmienok v súlade s článkom 21A.710 písm. b.

▼B

21A.165 Povinnosti držiteľa

Držiteľ povolenia organizácie na výrobu:

a) Zabezpečí, aby sa podľa 21A.143 predložený popis a dokumenty, ktoré sa k nej vzťahujú, používali ako základné pracovné dokumenty v rámci organizácie.

b) Udržiava výrobnú organizáciu v zhode s údajmi a postupmi zodpovedajúcimi povoleniu organizácie na výrobu.

c) 1. Za každé úplné lietadla predtým, než predloží vyhlásenie zhody príslušnému orgánu stanoví, že je zhodné s typovou konštrukciou a že je v stave zaručujúcom bezpečnú prevádzku, alebo 2. pred vydaním EASA formulára 1 na účely osvedčenia letovej spôsobilosti stanoví, že ostatné výrobky, časti alebo vybavenie sú úplné, zodpovedajú schváleným konštrukčným údajom a že sú v stave zaručujúcom bezpečnú prevádzku a dodatočne v prípade motorov, podľa údajov poskytnutých držiteľom typového osvedčenia motora stanoví, že sa každý úplný motor zhoduje s príslušnými emisnými požiadavkami podľa 21A.18 ods. b), aktuálnymi ku dňu výroby motora, aby sa mohla osvedčiť zhoda s emisnými požiadavkami, alebo 3. Pred vydaním EASA formulára 1 ako osvedčenia o zhode stanoví, že ostatné výrobky, časti alebo vybavenie zodpovedajú príslušným údajom;

d) Zaznamená všetky údaje o vykonaných prácach.

e) V záujme bezpečnosti zavedie a udržiava vnútorný systém hlásenia udalostí, aby bol možný zber a vyhodnotenie nahlásených správ, čo umožní identifikovať nepriaznivé trendy alebo odstrániť nedostatky a vyšetriť udalosti podliehajúce oznamovacej povinnosti. Tento systém bude obsahovať hodnotenie príslušných informácií týkajúcich sa udalostí a ďalšie postúpenie príslušných informácií.

f) 1. Držiteľovi typového osvedčenia alebo schválenia konštrukcie oznámi všetky prípady, keď boli u výrobkov, častí alebo zariadení uvoľnených výrobnou organizáciou následne zistené odchýlky od príslušných konštrukčných údajov a vyšetrí ich spolu s držiteľom typového osvedčenia alebo schválenia konštrukcie, aby boli identifikované tie odchýlky, ktoré by mohli viesť k nebezpečnému stavu. 2. Agentúre a príslušnému orgánu členského štátu oznámi odchýlky, ktoré by mohli viesť k nebezpečnému stavu identifikovanému podľa pododseku 1. Také hlásenia sa robia vo forme a spôsobom stanovenými agentúrou podľa 21A.3 ods. b) bod 2) alebo schválenými príslušným orgánom členského štátu. 3. Ak držiteľ povolenia organizácie na výrobu koná ako dodávateľ inej výrobnej organizácie, oznámi tejto inej organizácii všetky prípady, keď výrobky, časti alebo vybavenie postúpil tejto inej organizácii a neskoršie bolo zistené, že majú prípadné odchýlky od príslušných konštrukčných údajov.

g) poskytuje pomoc držiteľovi typového osvedčenia alebo schválenia konštrukcie pri všetkých opatreniach vzťahujúcich sa k vyrobeným výrobkom, častiam alebo vybaveniu z hľadiska zachovania letovej spoľahlivosti;

h) zavedie systém archivovania, ktorý bude obsahovať požiadavky na jeho partnerov, dodávateľov a subdodávateľov, zabezpečí uchovávanie údajov použitých na zdôvodnenie zhody výrobkov, častí alebo zariadení. Také údaje sú k dispozícii príslušnému orgánu a uchovávajú sa, aby poskytli informácie potrebné na zabezpečenie zachovania letovej spôsobilosti výrobkov, častí a zariadení;

i) ak podľa podmienok povolenia držiteľ vystavuje osvedčenie o uvoľnení do prevádzky predtým než vystaví osvedčenie stanoví, že každé úplné lietadlo sa podrobilo nevyhnutnej údržbe a je v stave zaručujúcom bezpečnú prevádzku;

▼M4

j) Ak je to vhodné, na základe výsady článku 21A.163 písm. e), ustanoviť podmienky, za ktorých možno vydať letové povolenie;

k) Ak je to vhodné, na základe výsady článku 21A.163 písm. e), určiť zhodu s článkom 21A.711 písm. b) a d) pred vydaním letového povolenia pre lietadlo (formulár 20b EASA, pozri dodatok).

▼B

PODČASŤ H – OSVEDČENIA O LETOVEJ SPÔSOBILOSTI A OBMEDZENÉ OSVEDČENIA O LETOVEJ SPÔSOBILOSTI

21A.171 Rozsah platnosti

Táto podčasť stanovuje postup vydania osvedčení o letovej spôsobilosti.

21A.172 Oprávnenosť

Každá fyzická alebo právnická osoba alebo jej zástupca, pod ktorej menom je lietadlo registrované v členskom štáte („členský štát registrácie“) môže podľa tejto podčasti požiadať o letové osvedčenie pre toto lietadlo.

21A.173 Klasifikácia

Osvedčenia o letovej spôsobilosti sa klasifikuje takto:

a) osvedčenia o letovej spôsobilosti sa vystavia pre lietadlo, ktoré zodpovedá typovému osvedčeniu, ktoré bolo vydané v súlade s touto časťou;

b) obmedzené osvedčenia o letovej spôsobilosti sa vystavia pre lietadlo: 1. ktoré zodpovedá obmedzenému typovému osvedčeniu vydanému v súlade s touto časťou; alebo 2. ak sa agentúre preukáže, že lietadlo spĺňa ►M4 osobitné technické podmienky osvedčovania letovej spôsobilosti ◄ zaručujúce primeranú bezpečnosť;

▼M4 —————

▼B

21A.174 Žiadosť

a) Podľa 21A.172 žiadosť o osvedčenie o letovej spôsobilosti sa vyhotoví vo forme a spôsobom, ktoré stanoví príslušný orgán členského štátu registrácie.

b) Každá žiadosť o osvedčenie o letovej spôsobilosti alebo obmedzené osvedčenie o letovej spôsobilosti musí obsahovať: 1. požadovanú triedu osvedčenia o letovej spôsobilosti; 2. vzhľadom na nové lietadlo: i) vyhlásenie zhody: — vydané podľa 21A.163 ods. b), alebo — vydané podľa 21A.130, ktorého platnosť overil príslušný orgán, — alebo pri dovezenom lietadle, vyhlásenie podpísané vyvážajúcim orgánom, že lietadlo zodpovedá konštrukcii schválenej agentúrou; ii) správu o hmotnosti a vyvážení s plánom nakladania; iii) letovú príručku, ak to vyžaduje príslušný kód letovej spôsobilosti pre príslušné lietadlo; 3. vzhľadom na používané lietadlo: i) pochádzajúce z členského štátu, osvedčenie o overení letovej spôsobilosti vydané v súlade s časťou M; ii) pochádzajúce z nečlenského štátu: — vyhlásenie príslušného orgánu štátu, v ktorom je alebo bolo lietadlo registrované, o stave lietadla, pokiaľ ide o letovú spôsobilosť, v jeho registri v čase prevodu; — správu o hmotnosti a vyvážení s plánom nakladania; — letovú príručku, ak to vyžaduje príslušný kód letovej spôsobilosti pre príslušné lietadlo; — historické záznamy na určenie výrobného štandardu, štandardu prestavby a údržby lietadla, vrátane všetkých obmedzení súvisiacich s obmedzeným osvedčením o letovej spôsobilosti podľa 21A.184 ods. c); — odporúčanie na vydanie osvedčenia o letovej spôsobilosti alebo obmedzeného osvedčenia o letovej spôsobilosti a osvedčenia o overení letovej spôsobilosti po preskúšaní letovej spôsobilosti v súlade s časťou M.

c) Pokiaľ nie je dohodnuté inak, vyhlásenia uvedené v pododsekoch b) bod 2) i) a b) bod 3)ii) pri predvedení lietadla príslušnému orgánu členského štátu registrácie, nesmú byť staršie ako 60 dní.

▼M4 —————

▼B

21A.175 Jazyk

Príručky, štítky, zoznamy a označenie prístrojov a iné nevyhnutné informácie vyžadované príslušnými technickými podmienkami osvedčovania, sa predložia v jednom alebo viacerých úradných jazykoch Európskeho spoločenstva, používaných príslušným orgánom členského štátu registrácie.

21A.177 Zmena alebo doplnok, alebo úprava

Osvedčenie o letovej spôsobilosti môže byť zmenené alebo doplnené, alebo upravené len príslušným orgánom členského štátu registrácie.

21A.179 Prenosnosť a obnovenie v členských štátoch

a) Pri zmene vlastníctva lietadla: 1. ak zostáva lietadlo v tom istom registri, osvedčenie o letovej spôsobilosti alebo obmedzené osvedčenie o letovej spôsobilosti zodpovedajúce len obmedzenému typovému osvedčeniu sa prenesú spolu s lietadlom; 2. ak je lietadlo registrované v inom členskom štáte, osvedčenie o letovej spôsobilosti alebo obmedzené osvedčenie o letovej spôsobilosti zodpovedajúce len obmedzenému typovému osvedčeniu sa vydá: i) po predložení predošlého osvedčenia o letovej spôsobilosti a platného osvedčenia o overení letovej spôsobilosti vydaného podľa časti M a ii) ak sú splnené požiadavky 21A.175.

▼M4

b) Ak sa zmení vlastníctvo lietadla a lietadlo malo obmedzené osvedčenie o letovej spôsobilosti, ktoré nie je v súlade s obmedzeným typovým osvedčením, musí sa osvedčenie o letovej spôsobilosti odovzdať spolu s lietadlom, pokiaľ lietadlo zostáva v tom istom registri, alebo musí byť vydané len s oficiálnym súhlasom príslušného orgánu členského štátu registrácie, do ktorej sa prevádza.

▼B

21A.180 Inšpekcie

Na žiadosť príslušného orgánu členského štátu registrácie, držiteľ osvedčenia o letovej spôsobilosti poskytne prístup k lietadlu, ktorému bolo vydané osvedčenie o letovej spôsobilosti.

21A.181 Obdobie platnosti a ďalšia platnosť

a) Osvedčenie o letovej spôsobilosti sa vydáva na časovo neobmedzené obdobie. Ostáva platné pokiaľ: 1. zodpovedá príslušnej typovej konštrukcii a požiadavkám zachovania letovej spôsobilosti; a 2. lietadlo zostáva v tom istom registri; a 3. typové osvedčenie alebo obmedzené typové osvedčenie, na základe ktorého bolo vydané, nebolo vyhlásené za neplatné podľa 21A.51; 4. osvedčenie nebolo odobraté alebo zrušené podľa 21B.330.

b) Po odobratí alebo zrušení sa osvedčenie vráti príslušnému orgánu členského štátu registrácie.

21A.182 Identifikácia lietadla

Každý žiadateľ o osvedčenie o letovej spôsobilosti podľa tejto podčasti preukáže, že jeho lietadlo je označené v súlade s podčasťou Q.

21A.183 Vydanie osvedčenia o letovej spôsobilosti

Príslušný orgán členského štátu registrácie vystaví osvedčenie o letovej spôsobilosti pre:

1. nové lietadlo: i) po predložení dokumentácie podľa 21A.174 ods. b) bod 2); ii) ak lietadlo zodpovedá schválenej typovej konštrukcii a je v stave zaručujúcom bezpečnú prevádzku; môže to zahŕňať inšpekcie príslušného orgánu členského štátu registrácie;

2. používané lietadlo: i) po predložení dokumentácie podľa 21A.174 ods. b) bod 3) preukazujúcej, že; — lietadlo zodpovedá typovej konštrukcii schválenej podľa typového osvedčenia a akéhokoľvek doplnkové typového osvedčenia, zmeny alebo opravy, schválenej v súlade s touto časťou, a príslušných príkazov na zachovanie letovej spôsobilosti; — lietadlo bolo skontrolované v súlade s príslušnými ustanoveniami časti M; a ii) ak lietadlo zodpovedá schválenej konštrukcii a je v stave zaručujúcom bezpečnú prevádzku; môže to zahŕňať inšpekcie príslušného orgánu členského štátu registrácie.

21A.184 Vydanie obmedzeného osvedčenia o letovej spôsobilosti

a) Príslušný orgán členského štátu registrácie vystaví obmedzené osvedčenie o letovej spôsobilosti pre: 1. nové lietadlo po predložení dokumentácie podľa 21A.174 ods. b) bod 2) preukazujúcej, že lietadlo zodpovedá typovej konštrukcii schválenej agentúrou podľa obmedzeného osvedčenia o letovej spôsobilosti alebo v súlade s ►M4 osobitné technické podmienky osvedčovania letovej spôsobilosti ◄ a je v stave zaručujúcom bezpečnú prevádzku; 2. pre používané lietadlo: i) po predložení dokumentácie podľa 21A.174 ods. b) bod 3) preukazujúcej, že; — lietadlo zodpovedá konštrukcii schválenej agentúrou podľa obmedzeného osvedčenia o letovej spôsobilosti alebo v súlade s ►M4 osobitné technické podmienky osvedčovania letovej spôsobilosti ◄ a — boli splnené príslušné príkazy na zachovanie letovej spôsobilosti a — lietadlo bolo skontrolované v súlade s príslušnými ustanoveniami časti M; a ii) ak je príslušný orgán členského štátu registrácie presvedčený o tom, že liet